PM seru umat Islam hayati peristiwa Israk dan Mikraj

KUALA LUMPUR 11 Mac. – Perdana Menteri Tan Sri Muhyiddin Yassin menyeru seluruh umat Islam negara ini menghayati peristiwa Israk dan Mikraj walaupun sambutan pada tahun ini dalam suasana norma baharu susulan situasi COVID-19.

“Salam Israk Mikraj 1442H /2021M. Pada setiap 27 Rejab, umat Islam biasanya akan meraikan sambutan ini dengan pelbagai acara seperti ceramah, forum perdana, tazkirah dan sebagainya.

“Situasi semasa COVID-19 menyaksikan sambutan ini terpaksa diraikan dalam suasana norma baharu dan bersederhana. Namun, saya percaya peristiwa besar perjalanan penuh mukjizat Rasulullah SAW ini dapat dihayati sebaik-baiknya oleh seluruh umat,” katanya dalam hantaran terbaharu di laman Facebooknya semalam.

Perdana Menteri berharap penghayatan terhadap peristiwa itu mampu menjadikan umat Islam sebagai manusia yang sentiasa berlumba-lumba dalam melakukan kebaikan dan meninggalkan kemungkaran.

Peristiwa Israk dan Mikraj yang akan disambut hari ini adalah peristiwa memuktamadkan kewajiban melaksanakan solat lima waktu bagi umat Islam selain Nabi Muhammad SAW dapat menyaksikan sendiri kebesaran Allah SWT.

Ia berlaku setahun sebelum Rasulullah SAW berhijrah dari Makkah ke Madinah yang kemudiannya menjadi model pengurusan pentadbiran Islam yang berjaya dalam perkembangan dakwah dan hubungan harmoni pelbagai agama.


PLUS aktifkan laluan ‘SmartLane’ untuk bantu lancarkan aliran trafik selepas cuti raya

KUALA LUMPUR, 27 April – PLUS Malaysia Berhad (PLUS) akan mengaktifkan ‘SmartLane’, iaitu pembukaan sementara lorong kecemasan di laluan-laluan tertentu yang kritikal di lebuh raya bagi melancarkan aliran trafik berikutan berakhirnya cuti persekolahan dan cuti Hari Pekerja antara 29 April dan 1 Mei.

Ketua Pegawai Operasi PLUS, Datuk Zakaria Ahmad Zabidi berkata SmartLane telah diaktifkan di dua laluan di Lebuhraya Utara Selatan menghala ke utara iaitu antara Persimpangan Port Dickson hingga Persimpangan Seremban antara KM260.0 hingga KM263.1 (Arah Utara) dan Persimpangan Senai Utara hingga Persimpangan Kulai antara KM19.0 hingga KM27.0 (Arah Utara) sepanjang cuti perayaan ini.

Beliau berkata pelaksanaan SmartLane di dua laluan di wilayah selatan tersebut telah menerima maklum balas yang positif dan disambut baik oleh pengguna lebuh raya kerana inisiatif ini dapat membantu mengurangkan kesesakan.

“Ketika laluan ‘SmartLane’ ini diaktifkan, pengguna lebuh raya dibenarkan memasuki dan memandu di laluan kecemasan untuk sementara sebagai langkah untuk menambah kapasiti laluan terbabit sebelum diarahkan untuk masuk semula ke laluan utama lebuh raya bagi meneruskan perjalanan mereka.

“Bagaimanapun, pengguna lebuh raya dilarang sama sekali menggunakan bahu jalan/laluan kecemasan di lokasi-lokasi lain di mana tiada laluan ‘SmartLane’ diaktifkan,” katanya dalam kenyataan hari ini.

Selain itu, Zakaria berkata PLUS juga telah mengenal pasti lokasi lain bagi pengaktifan laluan SmartLane ini iaitu laluan Gua Tempurung – Gopeng antara KM306.7 hingga KM297.0 (Arah Utara), Slim River – Sungkai antara KM367.3 hingga KM354.1 (Arah Utara) dan Rawang – Sungai Buaya antara KM439.9 – KM435.5 (Arah Utara).

Bagaimanapun, pengaktifan laluan SmartLane di lokasi-lokasi tersebut bergantung kepada keadaan trafik semasa dan kebenaran daripada pihak berkuasa pada waktu dan tempoh tertentu sebelum ia dilaksanakan.

“Pengguna lebuh raya boleh mengenal pasti laluan ‘SmartLane’ melalui papan tanda laluan ‘SmartLane’ serta pengawal trafik yang ditempatkan di lokasi terbabit atau merujuk laman media sosial PLUS di Facebook dan Twitter PLUSTrafik,” katanya.


DAN 2.0: Transformasi sektor agromakanan, pacu pertumbuhan ekonomi

PUTRAJAYA 6 Ogos – Kerajaan akan melancarkan Dasar Agromakanan Negara 2021-2030 (DAN 2.0) tidak lama lagi bagi mentransformasi sektor agromakanan yang mapan, berdaya saing dan berteknologi tinggi serta dapat memacu pertumbuhan ekonomi bagi meningkatkan kesejahteraan rakyat.

Perdana Menteri Tan Sri Muhyiddin Yassin berkata, golongan muda diharap menyokong usaha kerajaan dengan membawa teknologi moden seperti Internet benda (IoT), teknologi pendigitalan, teknologi mekanisasi dan automasi ke dalam sektor agromakanan pada era Revolusi Industri Keempat (IR 4.0).

“Ini (teknologi) dapat melonjakkan sektor agromakanan ke suatu dimensi yang lebih kompetitif, efektif dan berdaya saing dari permulaan aktiviti pengeluaran, lepas tuai, pemborongan, peruncitan serta pengedaran agar sektor ini berkembang lebih pantas dan mampu memberi pulangan lumayan kepada golongan sasar,” katanya.

Berucap sempena Hari Peladang, Penternak dan Nelayan 2021 melalui laman Facebook rasmi Lembaga Pertubuhan Peladang (LPP) hari ini, Muhyiddin berkata, kerajaan juga telah melaksanakan Pelan Tindakan Dasar Sekuriti Makanan Negara 2021-2025 dengan memfokuskan kepada pengeluaran makanan dan input ternakan secara tempatan.

Beliau berkata, kerajaan juga akan menubuhkan Lembaga Ruminan Negara yang akan beroperasi secara berfasa mulai 2022 bagi mempertingkatkan kemapanan dan pertumbuhan industri ternakan.

Memahami kesukaran yang dihadapi peladang, penternak dan nelayan yang berdepan dengan pandemik COVID-19, Muhyiddin turut menegaskan bahawa kerajaan sama sekali tidak pernah meminggirkan golongan itu.

Sebagai menghargai sumbangan golongan tersebut dalam memastikan bekalan makanan stabil dan terjamin, kerajaan telah memberi peruntukan berskala besar dan berterusan kepada Kementerian Pertanian dan Industri Makanan (MAFI) bagi memastikan rantaian aktiviti pengeluaran makanan terus berdaya saing dan tidak terjejas.

“Ketika negara lain menghadapi krisis kekurangan dan terputus bekalan makanan, namun Malaysia masih mempunyai stok bekalan makanan yang stabil dan terjamin.

“Kesemua ini adalah hasil komitmen dan usaha berterusan tanpa mengenal penat lelah peladang, penternak dan nelayan yang pada hakikatnya adalah petugas barisan hadapan atau frontliners kita dalam sektor agromakanan negara,” katanya.

Memperincikan peruntukan yang telah diluluskan kerajaan, Muhyddin berkata, sebanyak RM640 juta diperuntukkan kepada MAFI menerusi Pakej Rangsangan Ekonomi (PRE) 2020, Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Melalui Belanjawan 2021 pula, Perdana Menteri berkata sebanyak RM4.79 juta diperuntukkan kepada MAFI bagi merancakkan sektor pertanian dan industri makanan selain peruntukan RM1.53 bilion bagi subsidi serta insentif pengeluaran padi negara, yang memanfaatkan 300,000 pesawah.

Muhyiddin berkata, kerajaan juga telah memperkenalkan Projek Smart Sawah Berskala Besar (Smart SBB) sebagai usaha meningkatkan pendapatan pesawah melalui penghapusan atau pengurangan peranan orang tengah di sepanjang rantaian industri padi dan beras negara.

Melalui Smart SBB, katanya ia berupaya membantu negara mencapai sasaran tahap sara diri (SSL) beras sebanyak 75 peratus dalam tempoh Rancangan Malaysia ke-12 (RMK-12).

“Peruntukan yang disediakan bertujuan membantu golongan sasar mempergiatkan aktiviti ekonomi demi kelangsungan bekalan makanan negara dan memberi peluang kepada peladang, penternak dan nelayan memperoleh pendapatan secara berterusan,” katanya.

Bagi golongan nelayan laut pula, Perdana Menteri berkata kerajaan telah bersetuju menaikkan elaun sara hidup bulanan daripada RM250 kepada RM300 sebulan, manakala elaun sara hidup nelayan darat pula dinaikkan daripada RM200 kepada RM250 sebulan, dengan nilai peruntukan sebanyak RM151 juta setahun.

Muhyiddin berkata sebanyak RM338 juta diperuntukan di bawah Dana Jaminan Makanan Negara (DJM) bagi memastikan MAFI terus meneroka pelbagai program berpotensi dan berimpak tinggi.

Mengenai program memperkasakan pergerakan LPP, Muhyiddin berkata model perniagaan projek-projek berjaya LPP akan direplikasi dengan melibatkan RM60 juta menerusi Projek Pertanian Organik dan Projek Ladang E-Satelit yang dijangka memanfaatkan 1,700 peladang.


Tidak bersih, tiga kilang proses makanan di Jasin diarahkan tutup

AYER KEROH 3 Oktober – Tiga kilang memproses makanan di Jasin, diarahkan tutup manakala 58 lagi dikenakan kompaun selepas didapati tidak mematuhi tahap kebersihan ditetapkan Jabatan Kesihatan Negeri Melaka (JKNM) susulan pemeriksaan menerusi Program Jaminan Keselamatan Makanan (PJKM) hari ini.

Pengarah Jabatan Kesihatan Negeri Datuk Dr Rusdi Abd Rahman berkata, arahan penutupan kilang memproses taufu, aiskrim dan susu tepung itu adalah mengikut Seksyen 11, Akta Makanan 1983.

“Sementara itu 58 kompaun berjumlah RM47,350 pula dikeluarkan dibawah Peraturan-Peraturan Kebersihan Makanan 2009. Manakala 10 kompaun berjumlah RM25,000 dikeluarkan terhadap kilang memproses mi, taufu, susu tepung ais krim serta yogurt dibawah Peraturan 9 kerana tidak mematuhi PJKM.

“Jadi pengusaha kilang makanan dinasihatkan supaya mendapatkan persijilan Makanan Selamat Tanggungjawab Industri (MeSTI) bagi memastikan produk mereka selamat dan tidak menyebabkan kemudaratan kepada pengguna,” katanya menerusi kenyataan media, hari ini.

Dr Rusdi berkata, selaras dengan kehendak Peraturan-Peraturan Kebersihan Makanan 2009 dibawah Peraturan 9 yang mewajibkan setiap pemilik premis pengilangan makanan menyedia dan mengadakan satu PJKM.


Semoga TUDM terus jadi kuasa udara disegani – PM Ismail Sabri

KUALA LUMPUR, 1 Jun – Perdana Menteri Datuk Seri Ismail Sabri Yaakob berharap Tentera Udara Diraja Malaysia (TUDM) terus menjadi kuasa udara yang disegani, dihormati dan kental dalam melindungi sempadan negara.

Ismail Sabri menyifatkan jasa dan pengorbanan warga TUDM amat besar, selain veteran TUDM yang banyak menabur bakti demi keamanan hari ini.


Lebih 120,000 Orang Asli dikenal pasti terima vaksin

CAMERON HIGHLANDS 6 Jun – Seramai 127,669 individu masyarakat Orang Asli di seluruh negara dikenal pasti untuk menerima suntikan vaksin COVID-19 di bawah Program Imunisasi COVID-19 Kebangsaan, kata Timbalan Menteri Pembangunan Luar Bandar Datuk Seri Abdul Rahman Mohamad.

Beliau juga berkata setakat ini pihak Jabatan Kemajuan Orang Asli (JAKOA) telah menerima sebanyak 39,174 borang pendaftaran daripada masyarakat Orang Asli yang bersetuju untuk menerima suntikan vaksin.

“Ini kerana ada antara mereka yang terpengaruh dengan hasutan oleh golongan antivaksin, ada juga yang memberi alasan tertentu tidak mahu divaksin.

Walaupun ia bukan satu tugas yang mudah untuk meyakinkan mereka, JAKOA akan terus mengadakan sesi libat urus bagi meningkatkan pemahaman terhadap kepentingan dan manfaat apabila menerima vaksin memandangkan ramai yang menerima maklumat yang salah dan kurang jelas mengenai kebaikan vaksin COVID-19, ” katanya.

Abdul Rahman yang juga Ahli Parlimen Lipis berkata demikian kepada pemberita selepas menyampaikan bantuan bakul makanan kepada 35 ketua isi rumah masyarakat Orang Asli di Perkampungan Orang Asli Tiat di sini hari ini.

Sementara itu, Abdul Rahman berkata seramai 62,269 ketua isi rumah masyarakat Orang Asli menerima bantuan bakul makanan kerana terjejas pendapatan berikutan pelaksanaan Perintah Kawalan Pergerakan  (PKP) 3.0 di seluruh negara sejak 12 Mei lepas.

Sejumlah RM12 juta diperuntukkan untuk bantuan bakul makanan itu merangkumi barangan keperluan asas seperti beras, minyak masak, tepung gandum, garam, gula, sardin serta kicap dan bantuan tersebut telah disalurkan secara berperingkat sejak semalam.

Kita menjangkakan 9 Jun ini akan selesai sepenuhnya penyerahan bantuan bakul makanan ini di seluruh perkampungan Orang Asli. Sekiranya PKP dilanjutkan lagi, kita akan menghulurkan bantuan yang sama kepada mereka,” katanya.


Kilang perabot diarah tutup selepas disyaki palsu maklumat dalam surat kebenaran operasi

BALAKONG 2 Jun – Sebuah kilang perabot di sini diarah tutup selepas dipercayai memalsukan maklumat dalam permohonan surat kebenaran untuk beroperasi semasa pelaksanaan sekatan pergerakan penuh.

Menteri Dalam Negeri Datuk Seri Hamzah Zainudin, yang mengarahkan premis itu ditutup selepas melakukan tinjauan hari ini, berkata kilang tersebut beroperasi menggunakan surat kebenaran yang dikeluarkan untuk barangan rumah.

“Pembuatan perabot ini juga kita tidak kira sebagai sektor perlu dan ia tidak dibenarkan kerana mempunyai jumlah pekerja ramai yang boleh menyebabkan penularan penyakit COVID-19,” katanya sambil menambah kilang itu akan dikompaun sebanyak RM50,000 jika berdegil tidak mahu menutup premis terbabit.

Beliau berkata demikian kepada pemberita selepas melakukan pemantauan pematuhan SOP di tiga kilang di sini termasuk kilang perabot itu bersama dengan Ketua Setiausaha Kementerian Dalam Negeri Datuk Wan Ahmad Dahlan Abdul Aziz.

Hamzah turut meminta pemilik kilang dan syarikat supaya jujur ketika membuat pengisytiharan bagi memohon surat kebenaran untuk beroperasi dalam tempoh pelaksanaan sekatan pergerakan penuh.


Mohd Khairuddin umum keluar PAS

KUALA LUMPUR 14 Mac – Ahli Parlimen Kuala Nerus, Datuk Dr Mohd Khairuddin Aman Razali mengumumkan keluar daripada PAS hari ini.

“Maka dengan ini saya Mohd Khairuddin Aman Razali pemegang nombor keahlian PAS 313899 memohon untuk berhenti daripada menjadi ahli PAS,” katanya memetik laporan Utusan, hari ini.


Guru wanita berkelubung rai kemerdekaan negara

KUALA LINGGI 8 Ogos – Kelubung yang sinonim dengan wanita zaman sebelum kemerdekaan digayakan 11 guru Sekolah Kebangsaan Kampung Tengah (SKKT), Kuala Sungai Baru, Masjid Tanah, pada Majlis Pelancaran Sambutan Bulan Kemerdekaan sekolah itu, di sini, hari ini.

Guru Panitia Sejarah, Rosnita Ismail berkata, guru sepakat mengenakan pakaian berkenaan bagi mempamerkan kepada murid kaedah anggota masyarakat Melayu sebelum merdeka berpakaian yang jarang dilihat mereka dalam kehidupan harian.

“Masyarakat Melayu sebelum merdeka hidup dengan bertani, menangkap ikan, bersawah dan seumpamanya dan wanita tetap menutup aurat dengan berkelubung apabila keluar rumah.

“Sekurang-kurangnya murid memahami masyarakat sebelum merdeka hidup dalam keadaan berpegang teguh pada agama, adat dan budaya serta berani memperjuangkan kemerdekaan negara,” katanya.


Vaksin COVID-19 AstraZeneca tidak mengandungi produk berasal dari haiwan

PUTRAJAYA 26 Mac – Vaksin COVID-19 AstraZeneca tidak mengandungi sebarang produk yang berasal daripada haiwan atau bahan terlarang, kata Menteri Kesihatan Datuk Seri Dr Adham Baba.

Beliau berkata AstraZeneca telah membekalkan kenyataan bagi mengisytiharkan bahawa AZD1222 tidak mengandungi sebarang produk berasal daripada haiwan; dan semua ‘eksipien’ berasal dari sayur-sayuran.

“AZD1222 tidak mengandungi sebarang bahan terlarang seperti: bahan yang berasal dari babi, gelatin dari sumber haiwan babi, gliserin yang berasal dari haiwan, asid stearic, laktosa, produk yang berasal dari kerang atau ikan yang tidak bersisik, pati gandum,” katanya dalam satu kenyataan hari ini.

Beberapa laporan sebelum ini menyebut Majlis Ulama Muslim di Indonesia dalam paparan di laman web mereka memberitahu bahawa vaksin COVID-19 AstraZeneca adalah haram kerana proses pembuatannya menggunakan ‘trypsin’ dari pankreas babi.

Dr Adham berkata trypsin babi hanya digunakan semasa pembinaan saluran sel T-REx-293 dan trypsin itu tidak bersentuhan langsung dengan bank sel sebenarnya, yang digunakan dalam proses pembuatan, tetapi digunakan jauh di hulu sel hos, dan oleh itu tidak dianggap terdapat dalam Bahan dan Produk Ubat.

“Walaupun begitu, AstraZeneca perlu membekalkan hasil ujian bagi mengesahkan bahawa tidak ada sisa bahan babi dalam produk akhir sebagai salah satu syarat pendaftaran,” katanya.

Beliau berkata Kementerian Kesihatan komited memastikan kualiti, keselamatan serta keberkesanan vaksin, dan orang ramai dinasihatkan supaya merujuk kepada media rasmi dan pengumuman oleh pihak kementerian daripada sumber yang boleh dipercayai.

Beliau berkata data keselamatan vaksin COVID-19 AstraZeneca yang diperoleh daripada kajian klinikal sehingga 4 November lalu yang melibatkan 12,000 sukarela, menunjukkan bahawa tiada kesan sampingan serius dilaporkan.


Kaji hukuman alternatif ganti sebatan

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar, berpandangan hukuman sebatan sehingga 15 kali dianggap keterlaluan kerana hanya dengan tiga sebatan boleh ‘menghancurkan daging’ seseorang walaupun ramai tidak bersetuju dengan pandangan itu.

“Ini pandangan peribadi saya sebatan ini amat kejam dan tidak berperikemanusiaan. Saya hilang kata-kata apabila sebut pasal hukuman sebat sampai 15 kali…sebat tiga kali pun dah pengsan. Jadi, saya hendak kaji secara holistik bersama pihak tertentu mengenai hukuman itu.

“Lagipun soal sebatan ini diwarisi daripada pihak kolonial dulu. Kenapa mesti kekal perkara ini? Kenapa orang di Malaysia kena sebat, kenapa di England tidak disebat,” katanya ketika ditemui media selepas berucap pada Simposium Keluarga Malaysia: Pencapaian dan Harapan, di sini, hari ini.

Wan Junaidi berkata hukuman sebatan itu perlu dikaji semula malah dasar transformasi penjara dan kehakiman perlu melihat semula perkara tersebut di samping melihat hukuman gantian kepada undang-undang mati mandatori.

Wan Junaidi berkata menerusi pindaan itu kelak, hakim akan diberi budi bicaranya untuk menetapkan berapa jumlah sebatan yang akan diberikan sesuai dengan kesalahan atau jenayah yang dilakukan.

“Contohnya, kalau seseorang itu latar belakang itu teruk sangat kes dia, contohnya masa dia tahan sebelum bunuh orang itu, dia dera, aniaya dengan kejam sekali, jadi hakim boleh menggunakan budi bicaranya,” katanya.

Ditanya hukuman alternatif yang sesuai bagi menggantikan hukuman sebatan, Wan Junaidi berkata beliau berpandangan kaedah sebatan mengikut undang-undang Islam dilihat lebih sesuai.

Beliau berkata kajian hukuman alternatif bagi sebatan dijangka dibentangkan pada sidang Parlimen pada Oktober depan bersama 11 kesalahan yang dijatuhkan hukuman mati mandatori iaitu sembilan kesalahan di bawah Kanun Keseksaan dan dua kesalahan di bawah Akta Senjata Api (Penalti Lebih Berat) 1971.

Katanya, kerajaan juga akan meneliti syor hukuman gantian bagi satu kesalahan di bawah Seksyen 39B Akta Dadah Berbahaya 1952 dan 22 kesalahan lain yang memperuntukkan hukuman mati tetapi dengan budi bicara mahkamah. – BERNAMA


Menteri hargai jasa ‘wira’ negara

SERDANG 27 Jan. – Petugas barisan hadapan serta pesakit di Pusat Kuarantin dan Rawatan COVID-19 Berisiko Rendah (PKRC) 2.0 di Taman Ekspo Pertanian Malaysia (MAEPS) Serdang, telah disantuni oleh Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof menerusi satu sidang video hari ini.

Dalam sidang video berkenaan, Mohd Redzuan turut mendengar taklimat daripada Pengarah PKRC, Dr Shahbudin Ibrahim berkaitan operasi pusat kuarantin terbabit, di samping bertanya khabar serta mendapatkan perkembangan terkini pesakit.

Beliau turut menyatakan rasa syukur dan terima kasih di atas perkhidmatan yang dilengkapi dengan pelbagai kemudahan buat pesakit serta petugas kesihatan yang menjalankan tugas di pusat tersebut.

“Saya berterima kasih kepada semua petugas barisan hadapan atas usaha yang dijalankan mereka sejak mula-mula wabak ini menular di negara kita.

“Saya turut menghargai peranan agensi di bawah portfolio saya iaitu Agensi Pengurusan Bencana Negara (NADMA) serta Angkatan Pertahanan Awam Malaysia (APMM) yang menguruskan pusat kuarantin ini, selama ini,” katanya.

Sebelum beliau menamatkan sesi sidang video itu, beliau mendoakan kesejahteraan serta dikurniakan kesihatan oleh Allah SWT kepada semua yang terlibat, agar dapat kembali menjalankan tugas seperti sedia kala.


Lelaki rampas beg tangan wanita yang melanggar keretanya ditahan

SHAH ALAM 28 Nov- Polis menahan seorang lelaki yang dipercayai merampas beg tangan dari sebuah kenderaan yang melanggar keretanya di Kilometer 14.6 Lebuhraya Persekutuan arah Klang ke Kuala Lumpur bagi membantu siasatan semalam.

Ketua Polis Daerah Shah Alam ACP Baharudin Mat Taib dalam kenyataan memaklumkan suspek yang berusia 56 tahun itu ditahan pada pukul 6.30 petang selepas hadir bagi membuat laporan polis berkaitan kemalangan jalan raya itu di Ibu Pejabat Polis Daerah Shah Alam.

Beliau berkata kejadian berlaku pada kira-kira pukul 1.33 petang apabila seorang wanita yang memandu kereta BMW dari arah Klang menghala Kuala Lumpur terlanggar belakang kenderaan milik lelaki berkenaan.

Ketika ini tular di media sosial satu video berdurasi 1.30 saat yang memaparkan seorang lelaki dilihat mengambil beg tangan wanita itu dan meminta wanita berkenaan mengikutnya ke balai polis untuk membuat laporan.- BERNAMA


Daftar pemilih tambahan Oktober 2022 dibuka untuk semakan – SPR

KUALA LUMPUR, 14 Dis – Daftar Pemilih Tambahan Bulan Oktober Tahun 2022 (DPT BLN10/2022) yang telah diperaku dan diwartakan, dibuka untuk semakan selama 30 hari mulai hari ini hingga 12 Jan depan.

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan berkata DPT BLN10/2022 mengandungi 3,929 nama warganegara berumur 18 tahun ke atas bagi tempoh 1 hingga 31 Okt yang didaftarkan secara automatik sebagai pemilih baharu, 39,077 pemilih berdaftar yang bertukar bahagian pilihan raya dan 3,434 pemilih bertukar status atau kategori pengundi.

SPR menyediakan lima kaedah semakan iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Semakan juga boleh dibuat menerusi aplikasi dalam talian di pautan https://myspr.spr.gov.my, aplikasi mudah alih MySPR Semak dan menghubungi hotline SPR di talian 03-8892 7218.

SPR menyeru warganegara berumur 18 tahun dan ke atas dalam tempoh 1 hingga 31 Okt dan mana-mana pemilih berdaftar yang telah memohon pertukaran bahagian pilihan raya atau pertukaran status supaya menyemak nama mereka dalam DPT BLN10/2022.

“Sekiranya mendapati nama mereka tidak disenaraikan dalam DPT BLN10/2022, mereka boleh membuat tuntutan dengan mengisi borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri berkenaan,” katanya.

Ikmalrudin berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih, boleh membuat pertukaran ke bahagian pilihan rayanya dengan mengisi borang D melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.

Menurutnya, borang C dan D juga boleh dimuat turun dari portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan untuk membuat serahan dan membayar fi bantahan pada waktu pejabat pada mana-mana hari bekerja sepanjang tempoh semakan DPT BLN10/2022.


Menjadikan Melaka negeri sukan berbasikal

PAYA RUMPUT 11 Disember – Melaka International Tourism Endurance (Miten) 2022 mahu diangkat sebagai acara kedua berbasikal terbesar dalam negara, selepas Le Tour de Langkawi (LTDL).

“Kita mahu program Miten ini diangkat menjadi acara tahunan dan kita meletakkan penanda aras untuk menjadi acara kedua terbesar dalam negara selepas Le Tour de Langkawi (LTDL).

“Utk program itu (LTDL) para pesertanya terdiri dari peserta elit, untuk Miten ini pula pesertanya adalah amatur berusia seawal 18 tahun sehingga 45 tahun.

“Kita juga mahu acara ini diangkat menjadi acara tahunan di Melaka, kerana Melaka adalah negeri pelancongan yang dekat dan mudah diakses semua peserta dari dalam dan luar negara,” katanya.

Beliau berkata demikian ketika ditemui selepas program pelepasan peserta Melaka International Tourism Endurance (Miten) 2022 di Stadium Hang Jebat, hari ini.

Pelepasan acara berbasikal pada jam 7.40 pagi itu disempurnakan Exco Pembangunan Belia, Sukan dan Badan Bukan Kerajaan (NGO) negeri, VP Shanmugam, manakala acara perasmian disempurnakan Yang di-Pertua Negeri, Tun Seri Setia Mohd Ali Mohd Rustam, semalam.

Program julung kali diadakan itu melibatkan penyertaan kira-kira 1,000 peserta dari dalam dan luar negara seperti Singapura, Indonesia, Brunei, Australia, Korea dan India.

“Laluan dalam Melaka ini meliputi ketiga-tiga daerah dan melibatkan kesemua Pihak Berkuasa Tempatan (PBT) termasuklah Majlis Bandaraya Melaka Bersejarah (MBMB); Majlis Perbandaran Hang Tuah Jaya (MPHTJ); Majlis Perbandaran Alor Gajah (MPAG) dan Majlis Perbandaran Jasin (MPJ),” katanya.


Rakyat Malaysia di Kazakhstan selamat – Wisma Putra

Kesemua 79 rakyat Malaysia yang berdaftar dengan kedutaan di Nur Sultan berada dalam keadaan selamat, katanya dalam satu kenyataan. Mereka termasuk diplomat dan tanggungan mereka di Kedutaan, serta di pejabat MATRADE dan Tourism Malaysia di Almaty.

Kedutaan menasihati mereka supaya mengutamakan keselamatan dan kesejahteraan diri, mengelakkan kawasan tunjuk perasaan, dan mematuhi arahan yang dikeluarkan oleh pihak berkuasa tempatan yang berkaitan.

Kementerian Luar berkata rakyat Malaysia yang memerlukan bantuan konsular di Kazakhstan boleh menghubungi Kedutaan Malaysia di Nur Sultan, Kazakhstan di Tel : +7 (7172) 79 06 90, +77011010233 (selepas waktu pejabat), atau e-mel : [email protected]

Tunjuk perasaan tercetus di bandar Zhanaozen di Mangystau,  Kazakhstan, pada 2 Jan berhubung kenaikan harga gas petroleum cecair (LPG). Bantahan itu kemudian merebak ke kawasan lain sebelum ke seluruh negara.

Susulan pergolakan itu, Presiden Kazakhstan Kassym-Jomart Tokayev mengumumkan keadaan darurat di ibu kota komersial Almaty dan wilayah Mangystau yang kaya dengan minyak pada 4 Jan.

Kenyataan itu juga menyebut bahawa Kementerian Dalam Negeri dalam satu kenyataan menyatakan lebih 3,000 orang ditahan dalam kejadian itu. – BERNAMA


PM Muhyiddin adakan pertemuan dengan Sultan Brunei

BANDAR SERI BEGAWAN 5 April. – Perdana Menteri Tan Sri Muhyiddin Yassin mengadakan pertemuan dengan Sultan Brunei Sultan Haji Hassanal Bolkiah pada 11.10 pagi tadi.

Ini, antara lain termasuk perbincangan mengenai pewujudan Aturan Laluan Hijau Timbal Balas (RGL), memulakan kerjasama dalam diplomasi vaksin antara kedua-dua negara dan mempromosikan kerjasama erat dalam bidang ekonomi serta isu serantau dan antarabangsa.

Hari ini merupakan hari terakhir Muhyiddin dalam lawatan rasmi dua hari ke negara ini sempena Rundingan Pemimpin Tahunan ke-23 Malaysia-Brunei Darussalam.

MoU mengenai kerjasama dalam pengurusan bencana antara dua negara akan ditandatangani oleh Menteri Luar Datuk Seri Hishammuddin Tun Hussein dan Menteri Hal Ehwal Luar Negeri Kedua Brunei Datuk Seri Setia Awang Haji Erywan bin Pehin Datu Pekerma Jaya Haji Mohd Yusof.

Perjanjian Penyatuan antara Petronas dengan Sekretariat Penyatuan Nasional Brunei (BNUS) dalam sektor minyak dan gas pula akan dimeterai oleh Presiden dan Ketua Pegawai Eksekutif Petronas Tengku Muhammad Taufik Tengku Aziz dan pemangku Menteri Tenaga Brunei Datuk Seri Paduka Awang Haji Matsatejo bin Sokiaw.


MASTI, PRAGMATIS ceriakan anak yatim sambut Aidilfitri

NILAI 29 April – Menjelang beberapa hari lagi umat Islam menyambut Hari Raya Aidilfitri, keprihatinan terhadap insan-insan yang kurang bernasib baik tidak dilupakan bagi memastikan mereka turut diraikan untuk menyambut lebaran.

Mengambil keberkatan di penghujung bulan Ramadan, Majlis Persatuan Pentadbir Universiti Awam (MASTI) dan Persatuan Pegawai Tadbir dan Iktisas (PRAGMATIS) Universiti Sains Islam Malaysia (USIM) berkongsi rezeki dan kegembiraan meraikan kedatangan Aidilfitri 1443H bersama 50 orang anak-anak yatim baru-baru ini.

Program Ramadan Santuni Anak Yatim oleh MASTI dan PRAGMATIS secara tidak langsung menjadi platfom untuk menyantuni anak-anak kecil dari Pertubuhan Anak Yatim Baitul Baroqah Ummul Qura, Bandar Enstek, Negeri Sembilan ini dengan lebih dekat.

Anak-anak yatim itu diraikan dalam satu majlis di Kompleks Islam Tuanku Muhriz USIM, yang turut dihadiri Ahli Dewan Negara, Senator Datuk Dr. Haji Zulkifli Al-Bakri merangkap Pengerusi Lembaga Pengarah USIM dan Datuk Muhammad Haizuan Rozali selaku Pendaftar USIM.

Menurut Presiden MASTI Raja Shah Erman Raja Arifin, program yang mendapat kerjasama daripada PRAGMATIS USIM selaku peneraju utama merupakan salah satu inisiatif persatuan bagi menghidupkan kemeriahan bulan Ramadan.

“Ia juga menjadi satu medium bagi mengikat ukhwah dan solidarti dalam kalangan ahli-ahli MASTI, PRAGMATIS dan persatuan pentadbir dalam kalangan Universiti Awam yang terlibat untuk meraikan dan menyantuni anak-anak yatim sebagai salah satu perkara yang dituntut di dalam agama Islam.

“Tambahan pula ia dilaksanakan dalam bulan yang penuh dengan keberkatan serta dijanjikan dengan limpahan pahala berlipat kali ganda atas setiap amal kebajikan yang ditunaikan.

“Moga dengan sedikit kegembiraan yang kami berikan kepada anak-anak yatim yang bersama dalam majlis ini dapat meringankan beban mereka, mengangkat kesusahan, membuang kehibaan dan membenih perasaan sayang menyayangi antara satu sama lain,” ujarnya.

Dalam majlis berkenaan juga, Zulkifli yang juga bekas Menteri Agama sempat menitipkan nasihat dalam sesi tausiah yang disampaikan olehnya kepada para jemputan berkaitan besarnya hikmah dan ganjaran oleh Allah SWT kepada orang Islam apabila menjaga kebajikan dan hak-hak anak-anak yatim.

Antara pihak lain yang turut sama memberi sumbangan bagi meraikan anak-anak yatim dalam majlis tersebut adalah Persatuan Pegawia Tadbir dan Iktisas (PEKERTI) Universiti Malaya, Persatuan Pentadbir Universiti Teknologi Mara dan Global Peace Malaysia (GPM).

Selain menerima duit raya dan barangan, kanak-kanak ini turut menjadi tetamu cilik apabila turut bersama menyertai Majlis Iftar Perdana USIM bersama Pengurusan dan warga kampus yang berlangsung selepas itu.


Kerajaan komited sediakan rumah mampu milik- PM Muhyiddin

KUALA LUMPUR 26 Mac – Kerajaan Perikatan Nasional (PN) komited menyediakan perumahan mampu milik selesa kepada golongan B40 dan miskin bandar, terutamanya di kawasan pesat membangun walaupun berdepan cabaran nilai hartanah yang semakin tinggi.

Perdana Menteri Tan Sri Muhyiddin Yassin berkata, kerajaan juga berhadapan dengan cabaran menjaga kebajikan golongan miskin bandar, terutamanya warga Kuala Lumpur di kawasan perumahan kos rendah awam dan swasta, serta penduduk Program Perumahan Rakyat (PPR).

“Dalam menyahut cabaran-cabaran yang saya sebutkan ini, baru-baru ini kerajaan melalui Kementerian Wilayah Persekutuan telah melancarkan Panduan Pelaksanaan Pembaharuan Semula Kuala Lumpur.

“Panduan ini bertujuan untuk membangunkan semula kawasan usang dan tidak ekonomik seperti Perumahan Awam Sri Labuan,” katanya pada majlis penyerahan kunci kepada pemilik Residensi Razakmas2 di sini hari ini.

Katanya panduan tersebut juga disasarkan supaya kawasan-kawasan tersebut berwajah baharu, ‘vibrant’ dan mampu berdaya saing, sekali gus memperbaiki visual dan meningkatkan nilai hartanah kawasan tersebut.

Perdana Menteri berkata, inisiatif berkenaan hanyalah sebahagian inisiatif kerajaan bagi membantu rakyat memiliki rumah sendiri, yang bersifat mampu milik dan selesa.

Beliau berkata sejak setahun lalu, banyak lagi bantuan yang telah diberikan kepada pelbagai lapisan masyarakat, termasuk membelanjakan RM40 juta untuk melaksanakan kerja-kerja penyelenggaraan rumah kos rendah dan sederhana rendah.

“Ia untuk kerja-kerja membaiki bumbung, tangga, mengecat bangunan serta kerja-kerja pembaikan utiliti, yang melibatkan 63 projek di bawah DBKL (Dewan Bandaraya Kuala Lumpur) selain 13 projek di Labuan. Ini semuanya dilaksanakan untuk memastikan kebajikan dan keselamatan rakyat terpelihara,” katanya.

Dalam pada itu Muhyiddin berkata, penyempurnaan projek Residensi Razakmas 2 yang tertangguh selama 10 tahun adalah bukti niat ikhlas, tumpuan dan usaha gigih jentera kerajaan, memastikan keprihatinan terhadap kebajikan rakyat sentiasa diberikan keutamaan.

Beliau turut berkongsi kegembiraan 395 pemilik Residensi Razakmas2, yang merupakan penduduk asal Perumahan Awam Sri Labuan, yang menerima kunci rumah baharu mereka di mana ia jauh lebih selesa berbanding perumahan awam itu yang hanya berkeluasan 400 hingga 528 kaki persegi, dengan hanya satu atau dua bilik sahaja.

“Saya ingin mengucapkan tahniah kepada 395 pemilik rumah yang menerima kunci rumah Residensi Razakmas2 secara percuma, serta kepada 245 penyewa (di Perumahan Awam Sri Labuan) yang ditawarkan pemilikan rumah dengan harga subsidi RM198,000.

“Selepas inisiatif pembaharuan semula (Perumahan Awam Sri Labuan) yang diperkenalkan oleh Kementerian Wilayah Persekutuan, pemilik Residensi Razakmas2 akan mendapat rumah berkeluasan 805 kaki persegi, dilengkapi tiga bilik tidur dan dua bilik air. Ia turut dilengkapi dengan pelbagai kemudahan seperti tempat letak kereta yang berbumbung, dewan serba guna dan taman permainan,” katanya.

Beliau menambah nilai pasaran semasa sekitar rumah berkenaan kini ialah RM300,000, berbanding nilai rumah sebelum ini yang dibeli dengan harga RM21,000 hingga RM28,000, iaitu peningkatan 10 kali ganda.


Institusi pendidikan, pemain industri bekerjasama perkasakan TVET

PAYA LEBAR 17 Ogos – Pemain industri dan institusi pendidikan perlu bergerak seiring dalam usaha memperkasakan kebolehpasaran graduan bidang Pendidikan Teknikal dan Latihan Vokasional (TVET).

Jurutera Computational Fluid Dynamics (CFD), Dr Ahmad Syahid Ahmad Fawzal berkata, pemain industri dan institusi pendidikan sebenarnya saling bergantung antara satu sama lain dalam usaha memperkasakan TVET di negara ini.

“Saya harap ini permulaan untuk kita sedar, supaya dalam tiga hingga lima tahun akan datang pelajar memilih bidang ini bersedia menggunakan pengetahuan terutama membabitkan sistem hibrid, bateri bervoltan tinggi dan kenderaan elektrik,” katanya.

Beliau berkata demikian kepada Melaka Hari Ini selepas menyampaikan ceramahnya pada program Simposium Automotive 2022 di Kolej Kemahiran Tinggi MARA (KKTM) Masjid Tanah, di sini, hari ini.

Berikutan itu katanya, usaha sedang dijalankan untuk mengeratkan lagi kerjasama antara KKTM Masjid Tanah dan pihak industri bagi memastikan graduan dilahirkan menepati kehendak pasaran kerja masa akan datang.


Pembangkang setuju sertai Jawatankuasa Khas Bebas mengenai darurat

KUALA LUMPUR, 20 Jan. – Blok pembangkang hari ini bersetuju menghantar tiga nama Ahli Parlimen bagi menyertai Jawatankuasa Khas Bebas yang akan menasihati secara langsung Yang di-Pertuan Agong berhubung darurat yang dilaksanakan sehingga 1 Ogos ini.

Ketua Pembangkang Datuk Seri Anwar Ibrahim berkata, Setiausaha Agung Pakatan Harapan (PH) Datuk Seri Saifuddin Nasution Ismail akan menghantar nama wakil pembangkang dalam jawatankuasa itu kepada Menteri di Jabatan Perdana Menteri (Parlimen dan Undang-Undang), Datuk Takiyuddin Hassan.

“Kita sambut kewujudan jawatankuasa itu dan kita akan hantar wakil kerana jawatankuasa itu akan memberi pandangan berkaitan darurat. Cuma ia tidak sama seperti sidang Parlimen dan ia tidak khusus. Oleh kerana ia titah Yang di-Pertuan Agong, kita ambil keputusan untuk memberikan kerjasama.

“Sebelum ini, Saifuddin telah menghubungi Menteri Undang-Undang (Takiyuddin) untuk mendapatkan penjelasan tentang siapa pengerusi jawatankuasa, apa tugas ahli sebelum kita hantar nama. Kita perlu mendengar jawapan itu dahulu. Hari ini Saifuddin akan hantar nama,” katanya dalam sidang media dalam talian hari ini.

Kerajaan sebelum ini bersetuju menubuhkan sebuah jawatankuasa khas bebas berkenaan dan menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sepanjang pelaksanaan darurat sehingga 1 Ogos ini.

Pada 12 Jan lalu, Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos depan, sebagai langkah proaktif membendung wabak COVID-19 di Malaysia.

Di bawah Ordinan Darurat (Kuasa-Kuasa Perlu) 2021, antara lain memperuntukkan penubuhan sebuah Jawatankuasa Khas Bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam dalam persekutuan berikutan pandemik Covid-19.

Sementara itu, Anwar mendakwa sejumlah Ahli Parlimen telah menyembahkan warkah kepada Seri Paduka Baginda bagi memohon pertimbangan supaya sidang Parlimen diadakan.

Ordinan berkenaan melarang pilihan raya umum, pilihan raya negeri dan pilihan raya kecil serta persidangan Parlimen dan Dewan Undangan Negeri diadakan sepanjang tempoh darurat dilaksanakan. – BERNAMA


Galak usahawan tani muda tanam jagung

RIM 21 Nov. – Usahawan tani muda di negara ini digalak menceburkan diri dalam bidang tanaman jagung memandangkan ia mampu memberi hasil yang lumayan.

Timbalan Menteri Pertanian dan Industri Makanan 1, Datuk Seri Ahmad Hamzah berkata, potensi terhadap tanaman jagung kini cukup meluas memandangkan permintaannya yang cukup tinggi sebagai antara makanan sampingan popular bagi rakyat Malaysia.

“Jadi, saya amat mengalu-alukan usahawan tani di negara ini terutama golongan muda agar kita dapat melahirkan lebih ramai pengusaha tanaman ini memandangkan ia mampu menjanjikan pulangan yang cukup lumayan,” katanya.

Mengulas lanjut, Ahmad menzahirkan keyakinan dengan peningkatan daripada tanaman jagung dalam negara, Malaysia tidak perlu lagi mengimport jagung dari luar negara pada masa akan datang.

“Jika kita ada lebih ramai usahawan tani yang berminat dengan penanaman jagung, saya percaya selepas ini kita tidak perlu lagi mengimport jagung dari luar negara, bahkan kita mampu menjadi antara negara yang boleh mengeksport jagung ke luar negara suatu hari nanti,” katanya lagi.


Tiada operasi SPRM di Kementerian Sumber Manusia – Saravanan

“Tanya dia (portal) lebih arif dan tahu… tidak ada operasi di KSM (Kementerian Sumber Manusia) tetapi dia (portal) tahu sampai boleh kata 40 orang kena tangkap,” katanya pada sidang media selepas Mesyuarat Bersama Kementerian Dalam Negeri dan KSM mengenai pengurusan pekerja asing di  Bukit Aman hari ini.

Portal itu dalam laporannya hari ini mendakwa SPRM menahan kira-kira 40 orang bagi membantu siasatan dipercayai berkaitan penyelewengan Program Insentif Pengambilan Pekerjaan (PenjanaKerjaya).

SPRM telah menahan reman 37 individu setakat 15 Julai termasuk pengarah, pemilik, pengurus dan jurutera dari 64 syarikat sendirian berhad berhubung penyelewengan itu.

Ditanya sama ada penahanan itu melibatkan anggota MIC, Saravanan yang juga Timbalan Presiden MIC berkata beliau tidak ada maklumat mengenai perkara tersebut. – BERNAMA


Polis cari lelaki warga Bangladesh bantu siasatan kes bunuh

LUMUT, 7 Mei – Polis Diraja Malaysia (PDRM) sedang menjejaki seorang lelaki warga Bangladesh yang dikehendaki bagi membantu siasatan kes bunuh.

Ketua Polis Daerah Manjung  ACP Nor Omar Sappi dalam satu kenyataan berkata lelaki yang dikenali sebagai Al-Amin dan berusia 26 tahun itu dikehendaki bagi membantu siasatan kes di bawah Seksyen 302 Kanun Keseksaan.

“Sebarang maklumat berkenaan dengan orang yang dikehendaki ini boleh menghubungi terus Pegawai Penyiasat, ASP Ashazarul Khairi Ab Hamid di talian 012-5077026.

Orang ramai juga boleh menghubungi  Ibu Pejabat Polis Daerah Manjung di talian 05-6886222 atau mana-mana balai polis yang berdekatan sekiranya mempunyai maklumat,” katanya. – BERNAMA


Melaka terima lebih 1.3j pelancong Jan-Nov tahun ini

PENGKALAN RAMA 12 Dis – Walaupun berdepan cabaran pandemik COVID-19, jumlah kedatangan pelancong ke Melaka tetap dianggap membanggakan tahun ini, kata Ketua Menteri Datuk Seri Utama Sulaiman Md Ali.

Beliau berkata, setakat Jan hingga Nov 2021, Melaka merekodkan kehadiran pelancong seramai 1,303,582 juta orang dari dalam dan luar Negeri Melaka.

Menurutnya, daripada jumlah tersebut, premis penginapan termasuk hotel dan inap desa (homestay) mencatatkan seramai 358,776 pengunjung, hospital swasta 404,665 dan tempat-tempat tarikan pelancong seramai 540,141.

“Syukur Alhamdulillah, pada 18 Okt lalu, Melaka telah pun beralih ke Fasa 4 Pelan Pemulihan Negara (PPN) dan kita tidak menang tangan menerima kunjungan para pelancong dari luar Negeri Melaka.

Beliau berkata demikian ketika berucap dalam Majlis Pelancaran Pakej Everlasting Love Melaka River Cruise anjuran Perbadanan Pembangunan Sungai dan Pantai Melaka (PPSPM) di Taman Rempah, malam ini.

Mengulas lanjut, Sulaiman memaklumkan, Melaka River Cruise yang terkenal sebagai ikon pelancongan Melaka tidak terkecuali menerima tempias positif sebaik sektor pelancongan kembali dibuka.

“Bukan itu sahaja, Melaka River Cruise juga telah mendapat pengiktirafan pematuhan Prosedur Operasi Standard (SOP) COVID-19 daripada Perbadanan Produktiviti Malaysia dan Tourism Productivity Nexus menerusi Program Free Covid-19 Destination,” katanya.


RM5 bilion, tujuh MoU permulaan untuk lonjakan ekonomi Melaka – Sulaiman

DUBAI, 15 Mac – Angka RM5 bilion menerusi lima memorandun persefahaman (Mou) dan dua memorandum perjanjian (MoA) ditandatangani di Melaka Week di Expo 2020 Dubai hari ini bakal menyaksikan ekonomi Melaka terkesan akibat COVID-19 kembali melonjak.

Ketua Menteri Datuk Seri Utama Sulaiman Md Ali berkata, angka itu juga melepasi sasaran RM500 juta yang ditetapkan oleh Kementerian Sains, Teknologi dan Inovasi (MOSTI) pada expo menjadi tumpuan dunia itu.

Katanya, tiga pemeteraian antara KAJ Development Sdn Bhd dengan beberapa pelabur akan memulakan semula projek Melaka Gateway, sekali gus mempercepatkan pembangunan koridor ekonomi pesisir laut berimpak tinggi, Melaka Waterfront Economic Zone (M-WEZ).

“Jadi dengan tujuh MoU dimeterai saya harap ia serba sedikit mempercepatkan pemulihkan ekonomi, besarlah harapan saya kejayaan ini akan membuka peluang perniagaan dan pekerjaan terutama kepada rakyat negeri Melaka.

“Namun kita juga ada Pelan Strategik Melakaku Maju Jaya (PSMJ) 2035, saya yakin kalau ini dapat kita penuhi pelan strategik untuk meningkatkan semula ekonomi negeri Melaka, banyak lagi peluang pekerjaan mahupun peluang perniagaan dapat diwujudkan,” katanya.

Beliau berkata demikian pada sidang media selepas menyaksikan Majlis Pertukaran MoU dan MoA antara syarikat utama Melaka dan pihak pelabur di Pavilion Malaysia, bersempena Melaka Week di Expo 2020 Dubai, hari ini.

Dengan baki sembilan ke 10 bulan lagi dan negara kini dalam fasa peralihan ke endemik Sulaiman yakin ramai lagi pelabur akan datang ke Melaka.

Menurutnya, expo bertaraf dunia seperti Expo 2020 Dubai memberi banyak manfaat dan membuka peluang besar amat besar kepada negeri kecil seperti Melaka.

Jika diberi peluang untuk menyertai expo seumpana itu selepas ini Sulaiman berkata, kerajaan negeri akan menjemput rakan Perusahaan Kecil dan Sederhana (SME) dan juga agensi berkaitan untuk melonjakkan semula ekonomi Melaka.

“Saya sudah minta pihak UPEN, memerhati dan melihat, sekiranya ada expo walaupun berskala kecil, elok kita dapat turut serta. Ini semata-mata untuk kita terus meningkatkan ekonomi negeri Melaka. Mahu atau mahu kita mesti merebut peluang-peluang ini.

“Hari ini dengan kehadiran ramai di Expo 2020 Dubai ini, saya yakin ada dalam kalangan pelabur mengenali negeri melaka, tidak kurang meninjau peluang yang ada di negeri kita.


Jumpa najis tikus dan kotor, empat dapur hotel diarah tutup

AYER KEROH 2 Disember – Bahagian dapur di empat hotel sekitar Bandaraya Melaka diarah tutup selama 14 hari berikutan tahap kebersihan tidak memuaskan, selain penemuan najis tikus.

Arahan penutupan itu adalah hasil Operasi Penguatkuasaan Undang-Undang Kesihatan Awam (Op Hotel) oleh Jabatan Kesihatan Negeri (JKN) Melaka pada 29 dan 30 November lalu.

Pengarah Jabatan Kesihatan Negeri Dr. Rusdi Abd Rahman berkata, sepanjang operasi dua hari itu Bahagian Keselamatan dan Kualiti Makanan dan Unit Inspektorat dan Perundangan JKN memeriksa 40 dapur hotel sekitar negeri ini.

“Empat dapur hotel termasuk sebuah yang bertaraf empat bintang diarah tutup mengikut Seksyen 11, Akta Makanan 1983 kerana tahap kebersihan yang kurang memuaskan .

Dr. Rusdi berkata, pihaknya turut mengesan sarang pembiakan jentik-jentik di empat hotel dan kompuan berjumlah RM4,500 dikeluarkan kepada pemilik bangunan berkenaan.

“Selain itu Peraturan-Peraturan Kawalan Hasil Tembakau (PPKHT) 2004 dan kebersihan persekitaran hotel di bawah Akta Pemusnahan Serangga Pembawa Penyakit 1975 (APSPP 1975) turut dikuatkuasakan,” katanya.

Tambah Dr. Rusdi, semua premis yang diperiksa mematuhi keperluan pemasangan papan tanda larangan merokok dan tiada perokok dikesan semasa operasi dijalankan.

“JKN Melaka sentiasa peka dan prihatin terhadap perkara-perkara yang boleh mengancam kesihatan awam dan sebarang aduan awam boleh disalurkan ke Pejabat Kesihatan Daerah terdekat atau melalui laman sesawang http://moh.spab.gov.my,” katanya.


‘Kontraktor pembersihan jangan buat hal’

DUYONG 15 Jun – Ahli Undangan Negeri (Adun) Duyong, Mohd Noor Helmy Abdul Halem mengingatkan kepada mana-mana kontraktor pembersihan mahupun syarikat konsesi di negeri ini supaya tidak mengabaikan spesifikasi tugasan yang ditetapkan.

“Saya tegas dalam perkara ini untuk memastikan kebersihan Duyong terjamin kerana kalau kita gagal hari ini saya rasa sedikit hari lagi ia akan bermasalah pada kita.

“Mereka mungkin sudah terbiasa, sebab sebelum ini tak pernah ditegur mungkin dah ‘sedap’, jadi kita kena ubah segera kerana Ketua Menteri, Datuk Seti Ab Rauf Yusoh pun menitikberatkan isu ini agar kegemilangan Melaka sebagai negeri bersih dikembalikan segera,” katanya kepada Melaka Hari Ini.

Dalam pada itu, beliau berkata, Kerajaan Negeri dan Persekutuan perlu menilai semula pelantikan kontraktor dan syarikat konsesi bagi memastikan yang benar-benar layak sahaja dilantik.

“Ia bukan isu dari kontraktor sahaja, tapi ia isu besar, jadi kita kena lihat satu perspektif yang berbeza termasuk melihat bagaimana kontraktor ini dibantu supaya mereka boleh menghasilkan kerja yang lebih baik.

“Dan konsesi mahupun syarikat yang ada ini yang telah terlalu lama perlu dinilai semula agar mereka tak rasa yang mereka ini berkuasa sehingga mengabaikan spesifikasi tugasan yang sepatutnya mereka laksanakan.

“Selama ini kita tak tak pernah tahu siapa kontraktornya kerana yang kita tahu kerja itu kena diselesaikan dengan sempurna mengikut masa yang ditetapkan, tapi apabila ada banyak aduan dan pemantauan kita sendiri membuktikan kerja itu separuh jalan mulalah kita munculkan diri ‘tanya khabar’ mereka siapa,” katanya.


Mayat reput tepi jalan berkemungkinan orang hilang

Ketua Polis Perak Datuk Mohd Yusri Hassan Basri berkata siasatan awal mendapati terdapat persamaan mangsa dengan individu yang dilaporkan hilang sebelum ini dan pihaknya masih menunggu keputusan ujian asid deoksiribonukleik (DNA) untuk pengesahan identiti.

“Siasatan juga menjurus kepada kebarangkalian mangsa telah dibunuh di tempat lain dan dicampak di situ jadi kita akan siasat lebih mendalam melalui satu pasukan khas yang telah ditubuhkan untuk kes ini.

“Kita akan siasat kenapa dia dibunuh dan lokasi sebenar dia dibunuh dan ia dijalankan mengikut Seksyen 302 Kanun Keseksaan iaitu bunuh, ” katanya kepada pemberita selepas merasmikan Taman Angkat AMANITA PDRM Perak 2022 di Taman Pelangi dekat sini hari ini.

Pihak media difahamkan keluarga mangsa telah membuat pengecaman berdasarkan tatu pada tangan dan jari, telefon bimbit serta pakaian mangsa ketika dilaporkan hilang.

Semalam media melaporkan mayat wanita ditemukan dalam kawasan semak, selepas polis menerima maklumat mengenai sebuah kereta yang terbabas di tepi longkang.

Anggota polis yang tiba untuk menjalankan siasatan mengenai kemalangan itu telah menjumpai mayat tersebut lebih kurang dua meter dari lokasi kejadian.

Terdahulu, Mohd Yusri berkata Taman Pelangi merupakan taman angkat kelapan AMANITA di Perak selepas Taman Sungai Rokam, Ipoh; Taman Wah Loon, Kampar; Taman Baru Jalong, Sungai Siput; Taman Fasa 2, Seri Manjung; Taman Gemilang, Seri Iskandar; Taman Chandan Puteri, Kuala Kangsar dan Taman Rakyat Kamunting, Taiping.

Seramai 1,320 pegawai dan anggota polis Kontinjen Perak terlibat dalam unit berkenaan membabitkan 186 pegawai kanan polis dan 1,134 anggota, katanya. – BERNAMA


Prospek hartanah: Naik, turun atau tidak berubah?

PETANDA tekanan kewangan di negara ini semakin jelas kelihatan ketika impak daripada COVID-19 makin mencengkam ekonomi Malaysia yang membawa kepada peningkatan kadar pengangguran serta penyusutan pendapatan.

Data Jabatan Perangkaan Malaysia pada Mei menunjukkan kadar pengangguran berada pada 4.5 peratus, melibatkan lebih 728,000 pekerja, walaupun ia turun sedikit daripada 4.6 peratus pada April 2021.

Laporan Anggaran Pendapatan Isi Rumah dan Insiden Kemiskinan Malaysia 2020 mendedahkan bahawa 20 peratus daripada golongan kumpulan berpendapatan Pertengahan 40 (M40) dengan pendapatan antara RM4,850 hingga RM10,959, telah beralih ke kumpulan B40 disebabkan oleh pandemik, manakala mereka yang berada dalam kategori golongan Teratas 20 (T20), 12.8 peratus telah beralih kepada kumpulan M40.

Meskipun kadar vaksinasi yang berada di landasan untuk mencapai imuniti kelompok menjelang Oktober 2021 memberikan sedikit sinar harapan, namun masih tidak jelas sepantas mana ekonomi boleh pulih daripada impak pandemik ini.

Setakat 8 Ogos, 2021, lebih 24 juta dos vaksin COVID-19 telah diberikan di bawah Program Imunisasi COVID-19 Kebangsaan (PICK). Dari segi peratusan, ini bermakna 48.3 peratus daripada penduduk negara telah menerima dos pertama vaksin manakala 26.9 peratus telah selesai mendapatkan dua kedua.

Susulan pelaksanaan sekatan perjalanan udara di peringkat global, Tan yang menetap di Singapura, kehilangan pekerjaan sebagai juruterbang pada Jun tahun lalu.

“Itulah keputusan sukar tetapi saya terpaksa lakukannya demi mendapatkan wang tunai walaupun tindakan menjual pangsapuri itu merugikan. Saya membelinya pada harga RM826,000 tetapi terpaksa dijual pada harga RM450,000,” katanya.

Dalam pada itu, pada akhir 2020, kadar pinjaman/pembiayaan rumah yang ditolak di Malaysia mencecah 28 peratus, demikian menurut data Bank Negara Malaysia.

Antara alasannya adalah kedudukan atau status pemohon yang sudah dibebani hutang yang banyak, rekod atau sejarah kredit yang buruk dengan lebihan atau baki pendapatan yang terhad selepas mengambil kira perbelanjaan sara hidup bulanan dan tanggung jawab kewangan semasa.

Mengikut Pusat Maklumat Hartanah Negara (NAPIC), keseluruhan sektor hartanah pada 2020 mencatatkan sejumlah 295,968 transaksi bernilai RM119.08 bilion iaitu susut 9.9 peratus tahun ke tahun dari segi jumlah serta penurunan nilai sebanyak 15.8 peratus berbanding 2019.

Jumlah besar tersebut menunjukkan bahawa ramai yang mengalami tekanan kewangan dan tiada pilihan kecuali membuat pengeluaran masing-masing walaupun ini boleh menjejaskan simpanan mereka bagi tempoh jangka panjang.

Malah, sudah diketahui bahawa harga rumah di Malaysia adalah mahal atau sukar untuk dimiliki dengan paras purata pendapatan — gabungan faktor yang menjadikan harga tersebut tidak menarik.

PropertyGuru Malaysia berkata pada suku pertama 2021, harga hartanah secara menyeluruh turun sebanyak 0.84 peratus dari suku ke suku dan 1.79 peratus dari tahun ke tahun kepada 87.86 mata indeks disebabkan kebimbangan pembeli.

NAPIC turut mendedahkan bahawa jumlah unit kediaman yang baharu dilancarkan susut dengan ketara kepada 5,919 unit pada suku pertama berbanding 14,865 unit yang direkodkan semasa suku keempat 2020.

Laporan Indeks Pasaran Hartanah Malaysia (MPMI) PropertyGuru yang terkini mendedahkan keseluruhan penawaran hartanah di pasaran meningkat 34.53 peratus dari tahun ke tahun serta 11.94 peratus dari suku ke suku pada suku kedua tahun ini.

Lonjakan bekalan hartanah di negara ini pada suku kedua dipacu oleh peningkatan rumah yang dijual di pasaran sekunder dalam keadaan ekonomi semasa, kata syarikat teknologi hartanah itu.

Trend peningkatan penawaran hartanah dicatatkan di empat negeri ekonomi utama yang diliputi MPMI seperti Kuala Lumpur, Selangor, Pulau Pinang dan Johor, yang menyaksikan penambahan dari tahun ke tahun, masing-masing berjumlah 16.91 peratus, 48.95 peratus, 40.32 peratus dan 17.47 peratus.

AmInvestment Bank Bhd dalam nota penyelidikannya baru-baru ini telah mengekalkan saranan “neutral” terhadap sektor hartanah tempatan bagi separuh kedua 2021 dengan prospek berhati-hati.

Sektor hartanah tempatan mengalami kemerosotan sejak lima hingga enam tahun lepas selepas mencatatkan kenaikan pada pertengahan 2013 ketika Indeks Hartanah menyaksikan pertumbuhan dua digit.

Bank pelaburan itu tidak begitu optimis dari segi jualan pada separuh kedua tahun ini kerana momentum mungkin akan menjadi perlahan mulai pertengahan Mei susulan daripada pelaksanaan Perintah Kawalan Pergerakan (PKP) 3.0.

“Tahun lalu, apabila PKP pertama dilaksanakan dari 18 Mac hingga 3 Mei, 2020, jualan rumah turun 11 peratus suku ke suku pada suku kedua bagi tahun kewangan 2020 dan seterusnya naik semula sebanyak 121 peratus pada suku ketiga 2020.

“Bagaimanapun, kami tidak menjangkakan kadar pemulihan itu akan berlaku pada separuh kedua 2021 kerana kegiatan ekonomi hanya dibenarkan pada fasa ketiga yang dijadualkan pada Septemberi di bawah Pelan Pemulihan Negara (PPN).

Syarikat jualan hartanah dan media, Juwai IQI berpendapat bahawa ia bukannya waktu suram untuk sektor hartanah terutama apabila pemulihan dijangka dapat merangsang permintaan tinggi di Malaysia dan di tempat lain.

Pengasas bersama dan Ketua Pegawai Eksekutif Juwai IQI, Kashif Ansari berkata pendirian Bank Negara Malaysia (BNM) dalam memastikan kestabilan struktur ringgit dan inflasi harga akan mengekalkan momentum ekonomi di tengah-tengah impak daripada COVID-19.

“Kami percaya sektor harta tanah kekal berdaya tahan dan mengunjurkan harga hartanah melonjak antara tiga hingga lima peratus tahun depan berikutan permintaan yang kukuh, pembukaan semula ekonomi dan dasar monetari yang akomodatif,” katanya.


Agong zahir simpati kepada mangsa banjir, seru pihak berkuasa hulurkan bantuan

KUALA LUMPUR, 5 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan rasa simpati kepada mangsa bencana banjir di beberapa negeri, khususnya di Pahang, Terengganu, Kelantan, Johor, Perak dan Selangor.

Dalam kenyataan Istana Negara hari ini, Seri Paduka turut menzahirkan harapan agar semua mangsa banjir tabah mengharungi dugaan dan musibah yang menimpa mereka.

Seri Paduka Baginda juga menyeru pihak berkuasa, khususnya Agensi Pengurusan Bencana Negara (Nadma), supaya terus menghulurkan bantuan kepada mangsa banjir di negeri yang terjejas.

“Rakyat, khususnya di kawasan rendah, pula dinasihati untuk sentiasa berwaspada dan mengutamakan keselamatan diri, keluarga serta bersedia berpindah ke Pusat Pemindahan Sementara (PPS) dengan segera jika diarahkan pihak berkuasa,” menurut kenyataan itu.

Mengambil kira kenaikan mendadak kes positif COVID-19 harian di negara ini, Seri Paduka Baginda menitahkan supaya aspek norma baharu dan prosedur operasi standard (SOP) diamalkan semua petugas dan mangsa banjir serta menjadi keutamaan di semua PPS bagi membendung penularan wabak COVID-19.

Sementara itu, Al-Sultan Abdullah hari ini berkenan mencemar duli mengadakan lawatan mengejut, bertemu mangsa banjir yang ditempatkan di empat PPS di Maran, Pahang (Sekolah Menengah Kebangsaan [SMK] Maran, Surau Kampung Jara, Sekolah Kebangsaan [SK] Kuala Sentul dan Masjid As Syakirin).

Kenyataan itu menyebut Seri Paduka turut berkenan meluangkan masa menyantuni mangsa banjir yang berada di PPS itu dan mengurniakan sumbangan kepada mereka bagi meringankan beban yang ditanggung.

“Al-Sultan Abdullah turut mengambil kesempatan ini menzahirkan penghargaan dan ucapan terima kasih kepada Nadma, Kerajaan Negeri dan Pentadbiran Daerah serta agensi penyelamat dan jabatan kerajaan seperti polis, bomba, tentera, Angkatan Pertahanan Awam Malaysia, Jabatan Kebajikan Masyarakat yang bertungkus lumus membantu rakyat setiap kali banjir,” kata kenyataan itu.

Selain itu, Seri Paduka Baginda mengajak seluruh rakyat mendoakan bencana banjir yang melanda beberapa negeri pada ketika ini tidak berpanjangan sehingga mengorbankan nyawa dan harta benda.

Hujan lebat sejak Sabtu lepas menyebabkan banjir di enam negeri Johor, Pahang, Terengganu, Selangor, Kelantan dan Perak dengan Johor dan Pahang terjejas teruk apabila ramai mangsa banjir terpaksa dipindahkan ke PPS.- BERNAMA


Kek untuk abang polis

MACHAP JAYA 25 Mac – Peranan Polis Diraja Malaysia (PDRM) yang banyak berkorban menjaga keamanan dan keselamatan dalam komuniti di Dewan Undangan Negeri (DUN) Machap Jaya dihargai.

Ahli Dewan Undangan Negeri (ADUN) Machap Jaya, Ngwe Hee Sem berkata, bagi menghargai jasa perkhidmatan sempena sambutan Hari Peringatan Polis ke-215 beberapa balai polis disantuni bagi meraikan sambutan berkenaan.

“Terima kasih kita ucapkan kepada pihak polis terutama dalam kawasan Machap Jaya yang bersama menjaga keamanan dan kesejahteraan masyarakat di kawasan ini.

“Malah mereka juga ada yang tidak dicutikan demi menjaga keselamatan kawasan ini ketika musim perayaan dan ini satu penghargaan yang perlu dilakukan semua pihak,” katanya.

Dalam program diadakan itu, tiga balai polis terpilih termasuk Balai Polis Machap Jaya dan Ibu Pejabat Daerah (IPD) Alor Gajah dihadiri Hee Sem bagi menyumbangkan sebentuk kek sebagai meraikan sambutan itu.

Sementara itu, Penolong Ketua Balai Polis Tebong, Sarjan T. Sreedharan berkata, pihaknya berterima kasih atas sumbangan yang diberikan bagi memperingati sambutan diadakan seluruh negara.

“Tidak dinafikan hubungan baik antara polis dan pentadbiran DUN di kawasan ini sentiasa bekerjasama baik demi memastikan kawasan ini bebas dari sebarang jenayah,” katanya.


Ismail Sabri rai tetamu, pengunjung rumah terbuka

PUTRAJAYA, 8 Mei – Perdana Menteri Datuk Seri Ismail Sabri Yaakob hari ini meraikan ribuan tetamu dan pengunjung pada Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022, di Seri Perdana di sini.

Majlis yang diadakan di kediaman rasmi perdana menteri itu merupakan yang kali pertama dihoskan Ismail Sabri selepas dilantik sebagai perdana menteri pada 20 Ogos 2021.

Majlis Rumah Terbuka Hari Raya Aidilfitri Perdana Menteri dan Anggota Jemaah Menteri sudah dua tahun tidak dapat diadakan kerana pandemik COVID-19. Kali terakhir ia diadakan adalah pada 5 Jun 2019 di Seri Perdana dan dihoskan perdana menteri ketika itu Tun Dr Mahathir Mohamad dan barisan Kabinet beliau.

Lebih 5,000 pengunjung dianggarkan telah hadir pada majlis rumah terbuka itu, yang berkonsepkan suasana kampung selain dihidangkan juadah tradisi ala desa, setakat 10 pagi.

Ismail Sabri yang memakai baju melayu berwarna ‘maroon’ lengkap bersongkok dan bersampin itu tiba di khemah utama Laman Sari iaitu tapak majlis rumah terbuka itu berlangsung, pada pukul 10 pagi bersama isterinya Datin Seri Muhaini Zainal Abidin dan terus menyantuni para tetamu.

Turut menyantuni dan meraikan tetamu dan pengunjung di rumah terbuka dengan tema ‘Raya Keluarga Malaysia, Syawal Dirai, Nikmat Disyukuri’ itu ialah Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri Pengajian Tinggi Datuk Seri Dr Noraini Ahmad.- BERNAMA


Penceramah yang ditahan dalam kes amang seksual dibebaskan dengan jaminan polis

KUALA TERENGGANU, 20 April – Penceramah bebas yang sebelum ini ditahan bagi membantu siasatan mengenai kes amang seksual fizikal terhadap kanak-kanak perempuan, dibebaskan dengan jaminan polis hari ini.

Ketua Jabatan Siasatan Jenayah Terengganu ACP Suffian Sulaiman berkata ia susulan tempoh tahanan reman ke atas lelaki berusia 61 itu berakhir hari ini.

Semalam media melaporkan penceramah itu ditahan di Balai Polis Ajil di Hulu Terengganu ketika hadir memberi keterangan dua hari lepas, dan suspek dikatakan melakukan amang seksual fizikal terhadap kanak-kanak berumur lima tahun, yang juga merupakan anak rakan penceramah itu di sebuah rumah bot di Hulu Terengganu.

Kejadian dipercayai berlaku pada Mac lepas ketika kanak-kanak itu mengikuti keluarganya yang menyertai satu program yang diadakan suspek di rumah bot berkenaan. – BERNAMA


Lagenda badminton negara Foo Kok Keong dianugerah gelaran Datuk

KUALA LUMPUR, 6 Jun – Legenda badminton negara Datuk Fook Kok Keong hari ini menzahirkan rasa syukur apabila dianugerahkan Panglima Jasa Negara (PJN) oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, yang membawa gelaran ‘Datuk’.

Jaguh badminton era 90-an itu berkata sebagai ahli sukan beliau amat gembira dan berbesar hati atas pengurniaan anugerah tersebut sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Saya berasa amat gembira kerana selepas sekian lama sebagai ahli sukan, saya dianugerahkan gelaran ini,” katanya kepada wartawan selepas istiadat penganugerahan di Istana Negara hari ini.

Foo, 59, turut menasihatkan para pemain yang bercita-cita tinggi supaya bekerja keras kerana pemain dari negara lain semakin menandingi mereka selain standard sukan tersebut juga kian meningkat.

Beliau kini aktif melatih bakat muda daripada golongan B40 menerusi penglibatan dalam pertubuhan badan bukan kerajaan (NGO) Kelab Rotary Rahman Putra.

“Setakat ini ada enam pemain, dua sudah dilatih Persatuan Badminton Malaysia (BAM) dan bakat yang saya cari serta latih dalam lingkungan umur 15 hingga 16 tahun,” katanya.

Antara pencapaian beliau sepanjang penglibatan dalam badminton termasuk pingat emas Sukan SEA Manila pada 1991, Piala Thomas di Kuala Lumpur pada 1993 dan pingat gangsa Piala Dunia di Guangzhou pada tahun sama.


Kongsi rezeki cucur udang

AYER KEROH 10 April – Kesungguhan suami isteri warga emas yang sanggup berpanas menjual cucur udang mendapat perhatian apabila ada individu tampil menempah kesemua juadah itu untuk dikongsikan kepada orang ramai.

Meskipun cucur udang itu tidak ditempah setiap hari, namun tampahan sebanyak 200 keping setiap kali diminta pemilik bengkel Shikh Muhammad Makhdad Haron, 40, melegakan pasangan warga emas berkenaan.

Menurut Shikh Muhammad Makdad atau lebih dikenali sebagai Pak Ngah, dia bukan sahaja menempah kuih itu namun turut mengajak pasang berkenaan ke kediamannya bagi menyediakan hidangan itu sebelum diagihkan secara percuma.

“Walaupun saya tidak lakukannya setiap hari namun sambutan diterima amat menggalakkan, ramai yang gemar cucur udang untuk dijadikan juadah berbuka puasa.

“Pendekatan ini dibuat bukan sahaja untuk membantu warga emas itu tetapi dapat berkongsi rezeki dengan ramai orang walaupun ia tidaklah seberapa,” katanya.

Dia yang aktif melakukan kerja-kerja kebajikan berkata, selain pemberian cucur udang itu dia turut bercadang untuk memasak masak lemak rebung secara rewang untuk diagihkan kepada orang ramai.


Bot bawa 30 kru hampir karam

LANGKAWI 13 Mac – Gara-gara terlanggar sebuah objek pada kedudukan 0.3 batu nautika utara Pulau Singa Besar, Langkawi, sebuah bot nelayan kelas A yang membawa 30 kru berdepan detik cemas apabila hampir karam pada jam 6.50 pagi hari ini, menurut laporan portal Sinar Harian.

Pengarah Agensi Penguatkuasaan Maritim Malaysia (Maritim) negeri Kedah dan Perlis, Laksamana Pertama Maritim Mohd Zawawi Abdullah berkata, bot tersebut bersama dua buah bot lain dalam perjalanan melakukan aktiviti menangkap ikan.

“Kapal maritim KM Tenggol telah diatur gerak ke lokasi kejadian sebaik sahaja menerima maklumat dan koordinasi daripada MRSC Langkawi dan maklumat mengenai kejadian berkenaan turut disalurkan kepada Tentera Laut Diraja Malaysia (TLDM) dan Jabatan Laut Malaysia (JLM),” katanya dalam satu kenyataan pada Sabtu.

Mohd Zawawi berkata, KM Tenggol tiba di tempat kejadian dan mendapati bot tersebut dikendalikan seorang tekong dan 30 kru berumur lingkungan 25 hingga 60 tahun yang kesemuanya warga tempatan.

Mengulas lanjut, semua mangsa memakai jaket keselamatan dan telah diselamatkan oleh bot nelayan tempatan yang berada di sekitar pada masa itu, sebelum dipindahkan ke KM Tenggol.

“Kesemua mereka dilaporkan selamat dan tidak mengalami kecederaan. Sebaik tiba di jeti Maritim Malaysia Bukit Malut, semua mangsa diserahkan kepada majikan mereka,” katanya.

Tambahnya, bot kayu yang hampir karam tersebut berukuran 22.79 meter panjang dan 7.11 meter lebar dan proses menyelamatkan bot bermula dengan usaha menaikkan pukat dan memindahkan peralatan menangkap ikan ke bot nelayan tempatan yang lain.

“Dalam perkembangan lain pemilik bot dilaporkan sedang dalam usaha mendapatkan bantuan bagi menyelamatkan serta menaikkan semula bot yang hampir karam melaui JLM,”katanya.

Zawawi mengingatkan semua pihak yang berhasrat melakukan aktiviti di laut agar mengambil langkah-langkah keselamatan seperti memakai jaket keselamatan, merujuk ramalan kaji cuaca dan memastikan bot dalam keadaan baik.

Mereka juga diingatka membawa Personal Locator Beacon (PLB), memaklumkan destinasi kepada ahli keluarga, membawa bekalan makanan secukupnya selain mengelakkan aktiviti di luar kawasan liputan telekomunikasi.


HDC, MISDEC jalin kerjasama perkukuh industri hala Melaka

BACHANG 26 Mac – Kerjasama strategik Perbadanan Pembangunan Industri Halal (HDC) bersama Pusat Pembangunan Kemahiran Perindustrian dan Keusahawanan Melaka (MISDEC) mampu memperkukuh industri halal di negeri ini.

“Bukan itu saja, kerjasama ini akan menambah bilangan tenaga kerja yang berkemahiran tinggi bagi memenuhi permintaan industri halal yang mencecah hampir USD tiga trilion setahun.

“Inisiatif HDC dalam meningkatkan peluang pekerjaan sejajar dengan aspirasi kerajaan dalam pembangunan modal insan,” katanya pada Majlis Menandatangani Memorandum Persefahaman (MOU) di MISDEC hari ini.

MoU itu turut ditandatangani bersama agensi seperti kerajaan negeri diwakili Unit Perancang Ekonomi Negeri (UPEN), HDC, Universiti Tun Abdul Razak dan Gerbang Alaf Sdn. Bhd.

Jelas Sulaiman, kredibiliti HDC dalam bidang pembangunan latihan industri halal berjaya melahirkan lebih 60,000 kakitangan industri halal yang mahir sejak 2007.

“Tahun ini saya dimaklumkan fokus HDC adalah penempatan pekerjaan bagi golongan terlatih untuk permintaan lebih daripada 8,000 syarikat halal dari dalam dan luar negara.

“Selain menyediakan latihan industri halal, HDC menawarkan kepakaran dalam memudah cara bagi pemain industri untuk mengorak langkah ke dalam pasaran halal.

Sulaiman yakin inisiatif itu juga menyokong Flagship ke-5 iaitu Melaka Negeri Usahawan di dalam Pelan Strategik Melakaku Maju Jaya 2035 (PSMJ 2035).

“MISDEC akan menjalankan dua program baharu untuk tahun ini iaitu Diploma Kemahiran Malaysia Dalam Mekatronik dan Program Aperantis Halal untuk masyarakat Melaka khususnya dan Malaysia amnya.


Muara sungai cetek resahkan nelayan Klebang

KLEBANG 9 Mei – Kerajaan negeri akan mengambil tindakan segera bagi menyelesaikan isu muara sungai cetek di Jeti Nelayan Klebang Besar.

Ahli Dewan Undangan Negeri (Adun) Klebang, Datuk Lim Ban Hong berkata, perjalanan keluar masuk nelayan di kawasan itu terjejas berikutan berlaku mendapan pasir, sekali gus mengganggu aktiviti perikanan di kawasan itu.

Katanya, penambahbaikan dan projek pengorekan perlu dilaksanakan segera berikutan peningkatan nelayan di jeti berkenaan selepas proses pemindahan yang akan dilakukan tidak lama lagi.

“Kita akan mencari jalan penyelesaian ke atas aduan yang diterima dari nelayan-nelayan berkaitan mendapan pasir yang berlaku mengakibatkan muara sungai di kawasan ini cetek dan mendatangkan masalah kepada mereka.

“Malah, ada yang berkongsi mereka terpaksa menunggu di tengah laut lebih tiga jam akibat tersangkut disebabkan air yang cetek menyukarkan perjalanan mereka untuk pulang ke jeti ini.

“Saya akan berbincang bersama Lembaga Kemajuan Ikan Malaysia (LKIM) Melaka dan Jabatan Pengairan dan Saliran (JPS) Melaka bagi mencari penyelesaian segera supaya pengorekan berkala dapat dilaksanakan,” katanya pada sidang media selepas melakukan lawatan ke Jeti Nelayan Klebang Besar, semalam.

Dalam pada itu, Ban Hong berkata, satu mesyuarat penyelarasan membabitkan LKIM, JPS dan pengurusan nelayan kawasan itu akan diadakan bagi mengemukakan permohonan kepada Kerajaan Negeri dan Persekutuan untuk membantu mendalamkan muara terbabit.

“Masalah mendapan ini merupakan masalah yang berpanjangan kerana sebelum ini juga ada projek pengorekan dilaksanakan di kawasan ini tetapi mengikut rekod kali terakhir ia dilakukan ialah pada tahun 2021,” katanya.


Subsidi minyak masak: Peniaga kecil disaran daftar perniagaan – Fuziah

Timbalan Menteri Perdagangan Dalam Negeri dan Kos Sara Hidup (KPDN) Fuziah Salleh berkata langkah itu bagi memastikan golongan yang sememangnya layak menikmati subsidi menerima manfaat tersebut.

“Itu (daftar syarikat) akan dijadikan salah satu syarat kerana kita perlu pastikan mereka berniaga dan perlu mendaftar sebagai peniagaan yang terlibat dengan makanan…ini bertujuan memastikan subsidi sampai kepada yang betul-betul layak.

“Kita kena ada mekanisme atau sistem pemberian subsidi itu, kerana menjadi tugas kerajaan untuk pastikan tiada ketirisan selain bantu golongan yang memerlukan,” katanya pada sidang media selepas merasmikan Program Bimbingan Usahawan 2023 Peringkat Pahang anjuran SSM di sini hari ini.

“Ada banyak subsidi yang sedang diuruskan, KPDN kini bekerjasama dengan MOF (Kementerian Kewangan) antaranya melihat soal ketirisan dan antara fokus utama kami pada subsidi diesel kemudian beberapa lagi antaranya minyak masak…perlu tengok macam mana kita nak sasarkan,” katanya.

Sehubungan itu, Fuziah berharap peniaga memanfaatkan Skim Pendaftaran Perniagaan Percuma (SPPP) yang diperkenalkan SSM bagi memberi kemudahan pendaftaran perniagaan percuma kepada golongan B40, pelajar institut pengajian tinggi sepenuh masa dan orang kurang upaya (OKU).

Katanya, SSM masih mempunyai baki RM6 juta dana untuk melaksanakan SPPP dan sehingga 30 April lepas jumlah pendaftaran SPPP adalah sebanyak 65,755.

Ditanya mengenai tindakan menjual semula tiket konsert Coldplay dengan harga mahal oleh ulat tiket, beliau berkata apa sahaja yang melanggar Akta Kawalan Harga dan Antipencatutan 2011, iaitu menaikkan harga yang tidak wajar boleh diambil tindakan.

Coldplay, kumpulan muzik terkemuka dunia, menjayakan konsert dalam siri jelajah Music Of The Spheres World Tour yang dijadualkan pada 22 Nov ini di Stadium Nasional Bukit Jalil.

Menyentuh mengenai bekalan gula, Fuziah memaklumkan buat masa ini bekalan gula mencukupi dan semalam pihaknya telah bertemu dengan pengeluar gula bagi mengadakan perbincangan lanjut berhubung isu itu.

Sementara itu, Pengerusi Jawatankusa Hal Ehwal Pengguna dan Sumber Manusia Pahang Sim Chon Siang memaklumkan isu kekurangan bekalan gula di Raub dan Maran sebelum ini adalah berikutan pembelian panik, namun kini telah diatasi.

Pada program itu, SSM turut menyampaikan sebuah mesin retort bernilai RM38,500 kepada Pertubuhan Dapur Infaq Ummah melalui peruntukan Wakalah Zakat Korporatnya (WZK) selain menyerahkan sumbangan RM150,000 kepada 300 mangsa banjir serta bantuan berjumlah RM10,000 kepada 20 usahawan.


COVID-19: Kes harian tertinggi dengan 3,027 kes baharu, lapan kematian

KUALA LUMPUR, 7 Jan – Genap seminggu memasuki tahun 2021, Malaysia mencatatkan kes harian COVID-19 tertinggi baharu iaitu sebanyak 3,027 kes dalam tempoh 24 jam lalu menjadikan jumlah keseluruhan kes positif sebanyak 128,465 kes.

Ketua Pengarah Kesihatan Tan Sri Dr Noor Hisham Abdullah berkata bilangan kes COVID-19 yang sembuh bagi tempoh sama adalah 2,145 kes menjadikan jumlah kumulatif kes sembuh sebanyak 102,723 kes.

“Daripada keseluruhan kes baharu, kes penularan tempatan adalah sebanyak 3,021 kes manakala kes import adalah enam. Jumlah kes aktif dengan kebolehjangkitan COVID-19 pula adalah 25,221 kes,” katanya menerusi Twitter rasmi beliau hari ini. – BERNAMA


Rumah terbuka Sungai Rambai meriah meskipun hujan

SUNGAI RAMBAI 30 April – Hujan tidak menghalang kira-kira 7,000 warga Sungai Rambai meluangkan masa untuk hadir memeriahkan Rumah Terbuka Aidilfitri Dewan Undangan Negeri (DUN) Sungai Rambai, malam tadi.

Ahli Dewan Undangan Negeri (Adun) Sungai Rambai Siti Faizah Abd Azis berkata, apa yang menarik tetamu yang hadir turut membabitkan mereka bukan beragama Islam, sekali gus menunjukkan keakraban silaturahim.

“Jika dibandingkan sambutan tahun lalu dan kali ini tidak banyak beza, tetap meriah dengan orang ramai pelbagai kaum hadir untuk menjamu selera.

“Kita dapat lihat keharmonian antara masyarakat di DUN Sungai Rambai menerusi penganjuran rumah terbuka ini,” katanya ketika ditemui pada majlis itu yang diadakan di Japerun Sungai Rambai.

Majlis rumah terbuka itu turut diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam dan Ketua Menteri Melaka Datuk Seri Ab Rauf Yusoh.

Bersama-sama meluangkan masa adalah barisan Exco Kerajaan Negeri Melaka antaranya Exco Kesihatan, Sumber Manusia dan Perpaduan Ngwe Hee Sem; Exco Pendidikan, Pengajian Tinggi dan Hal Ehwal Agama, Datuk Rahmad Mariman serta Exco Pembangunan Wanita, Keluarga dan Komuniti Datuk Kalsom Nordin.

Sementara itu, Siti Faizah berkata, sambutan rumah terbuka kali ini juga terdapat kelainan apabila menjadi ‘medan’ menghimpunkan kesemua 11 sidang DUN itu.

“Untuk tahun ini kita mengetengahkan sidang-sidang yang ada di Sungai Rambai untuk masyarakat lebih mengenali selain beberapa badan bukan kerajaan (NGO) yang ada,” katanya.


Melaka jalin kerjasama dengan negeri lain rangka pakej pelancongan domestik

ALOR GAJAH, 1 Jan – Kerajaan Melaka menerusi Bahagian Promosi Pelancongan (BPP) sedang giat menjalin kerjasama dengan kerajaan negeri lain untuk merangka pakej pelancongan bersesuaian bagi menarik kedatangan pelancong domestik ke negeri itu.

Pengurus Besar BPP negeri Sa’ari Basiron berkata langkah itu selaras situasi semasa penularan COVID-19 yang masih membimbangkan terutama terdapat jangkitan pelbagai varian baharu dari luar negara.

Beliau berkata kerjasama antara kerajaan negeri terlibat dilakukan menerusi kaedah pemadanan perniagaan bagi mempromosikan produk dan pakej pelancongan di negeri masing-masing.

“Seperti yang diumum sebelum ini, kita menyasarkan 5.6 juta pelancong berkunjung ke Melaka sepanjang 2022 ini dengan 70 peratus daripadanya adalah pelancong domestik.

“Kita akan mulakan kerjasama dengan Kerajaan Johor dan Negeri Sembilan dalam tempoh Januari hingga Mac ini dan seterusnya negeri lain yang menyumbang jumlah kedatangan pelancong domestik tertinggi,” katanya kepada pemberita pada program Melaka Food Fiesta 2022 di sini hari ini.

Terdahulu, beliau mewakili kerajaan negeri menerima sijil pengiktirafan ‘Susunan Kuih Bakar Terpanjang’ daripada The Malaysia Book of Records (MBOR) yang disampaikan Perunding Rekod Kanan MBOR Edwin Yeoh.

Sa’ari berkata pengiktirafan itu diterima menerusi inisiatif BPP menyusun 1,180 biji kuih bakar tradisional sepanjang 207.7 meter sebagai satu daripada acara pada fiesta makanan yang berlangsung sehari itu.

“Kuih bakar berkenaan kemudian dijual kepada pengunjung fiesta dan hasil jualannya akan disumbangkan kepada kerajaan Melaka untuk membantu mangsa banjir di negeri itu.

“Kuih itu dijual pada harga RM5 untuk dua biji dan bantuan kecil ini juga turut membantu pengusaha kuih bakar terlibat,” katanya.- BERNAMA


Fasa pertama pelan pemulihan negara diteruskan

PETALING JAYA 27 Jun – Fasa pertama Kawalan Pergerakan di bawah Pelan Pemulihan Negara (PPN) yang dijadual berakhir esok tidak akan ditamatkan, malah akan diteruskan mungkin hingga pertengahan Julai ini, kata Perdana Menteri Tan Sri Muhyiddin Yassin.

Beliau berkata fasa pertama itu akan dilanjutkan memandangkan jumlah kes COVID-19 di negara ini belum mencapai nilai ambang di bawah 4,000 kes seperti yang ditetapkan sebelum dapat beralih ke fasa seterusnya.

“Sekarang mereka kata Perintah Kawalan Pergerakan (PKP) dah nak tamat. Saya kata, mulai sekarang kita tak sebut PKP, tapi kita sebut kita berada dalam fasa, sekarang ini fasa pertama (PPN) sampai Julai mungkin pertengahan bulan dan sebagainya.

“Bukan kata 28 Jun tamat PKP, itu silap…kita masih di fasa pertama PPN dan akan lanjutkan sehingga cecah nilai ambang bawah 4,000 kes dengan kes di Unit Rawatan Rapi tidak lagi berada pada paras tenat dan vaksinasi ditingkatkan,” katanya kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid di sini, hari ini.

Menurut Muhyiddin, fasa pertama Kawalan Pergerakan itu menguji ketahanan negara supaya dapat melalui proses bagi kesemua fasa yang ada dalam PPN dengan baik.

Bagi membolehkan peralihan ke fasa kedua, purata kes harian COVID-19 perlu berada di bawah 4,000 kes; sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana dan 10 peratus populasi telah menerima dua dos suntikan vaksin.

Untuk ke fasa ketiga, ia akan dibuat jika antara lain purata kes harian COVID-19 turun ke paras bawah 2,000 dan nilai ambang itu dijangka dapat dicapai paling awal pada akhir Ogos ini, manakala peralihan ke fasa keempat dijangka dapat dilaksanakan seawal akhir Oktober 2021.

Mengenai penularan jangkitan COVID-19 di Selangor, Muhyiddin berkata kerajaan memberi lebih perhatian kepada negeri itu disebabkan jumlah kes harian yang mencecah 2,000 kes.

“Kenapa begitu? Kerana kes banyak di Selangor sama ada di tempat kerja, kediaman atau komuniti. Kalau nak turunkan kadar kes ini harus beri perhatian di kawasan sebegini (PKPD).

“Mungkin langkah susulan lain kita akan buat supaya keseluruhan kes di seluruh negara terus turun, tapi apapun yang penting adalah kerjasama semua, orang ramai perlu patuh kepada prosedur operasi standard, ” katanya.


Kabinet setuju pengambilan pekerja asing dibuka, meterai MoU dengan Bangladesh

Menteri Sumber Manusia Datuk Seri M Saravanan menerusi kenyataan hari ini berkata mesyuarat itu juga bersetuju agar Malaysia menandatangani memorandum persefahaman (MoU) bagi pengambilan pekerja asing dari Bangladesh.

Katanya Kabinet turut bersetuju supaya pelaksanaan levi pelbagai peringkat ditangguhkan dari 1 Jan 2022 kepada1 Julai 2022 agar majikan tidak terbeban.

Susulan itu, Saravanan berkata pengambilan pekerja asing akan dibuka untuk sektor yang dibenarkan bagi penggajian pekerja asing, iaitu perladangan, pertanian, perkilangan, perkhidmatan, perlombongan dan kuari, pembinaan dan perkhidmatan domestik.

“Memandangkan kemasukan pekerja asing akan merangkumi semua sektor pekerjaan yang dibenarkan dan bagi mengelakkan penularan wabak COVID-19, Kementerian Sumber Manusia akan bekerjasama dengan Kementerian Kesihatan dan Majlis Keselamatan Negara untuk memperhalusi prosedur operasi standard (SOP) kemasukan pekerja asing, termasuk aspek kuarantin bagi memastikan tiada kompromi dari segi keselamatan dan kesihatan,” katanya.

Saravanan sebelum ini dilaporkan berkata negara berdepan masalah kekurangan pekerja yang kritikal membabitkan lima sektor 3D (kotor, bahaya, sukar) iaitu perladangan, pembuatan, pembangunan, pertanian dan perkhidmatan kerana tidak mendapat sambutan rakyat tempatan.

Selain itu, beliau berkata Jemaah Menteri telah bersetuju agar beliau menandatangani MoU dengan Menteri Kebajikan Ekspatriat dan Pekerjaan Luar Negara Bangladesh Imran Ahmad bagi pengambilan pekerja Bangladesh di Malaysia.


Pulau Undan bakal diwarta taman laut

DUYONG 16 Sept – Pulau Undan iaitu satu daripada gugusan pulau berhampiran Pulau Besar, bakal diwartakan sebagai taman laut sedikit masa lagi.

Timbalan Menteri Pertanian Dan Industri Makanan I, Datuk Seri Ahmad Hamzah berkata, langkah itu diambil sebagai satu inisiatif melindungi khazanah laut dan memelihara ekosistem di kawasan terbabit.

“Insya-Allah bulan depan kita akan turun bersama kerajaan negeri dan Jabatan Perikanan meninjau Pulau Undan untuk melihat sama ada ia sesuai dijadikan taman laut.

“Kelebihan taman laut ini ialah selain memelihara ekosistem, ia juga dapat dijadikan kawasan tumpuan pelancongan baharu seperti aktiviti scuba diving dan sebagainya.

“Bagaimanapun, perkara ini perlu dibawa ke persetujuan kerajaan negeri terlebih dahulu sebelum kita bawa ke peringkat atasan bagi proses pewartaan,” katanya.

Beliau berkata demikian ketika ditemui selepas Majlis Penyerahan Bakul Makanan MAFI Prihatin di Kompleks Perikanan Lembaga Kemajuan Ikan Malaysia (LKIM) di Muara Sungai Duyong, di sini, hari ini.

Dalam perkembangan lain, Ahmad berkata, pihaknya bersama LKIM akan terus menggiatkan usaha mewujudkan tukun-tukun tiruan di perairan Melaka sebagai langkah untuk meningkatkan sumber perikanan di negeri ini.

“Dianggarkan kita terpaksa membeli lebih kurang 30 tan bekalan ikan dan hasil laut secara harian bagi menampung permintaan di negeri ini.


Rais Yatim dimasyhurkan sebagai Speaker Dewan Negara ke-18

KUALA LUMPUR 2 Sept. – Bekas Menteri Penerangan, Komunikasi dan Kebudayaan Tan Sri Dr Rais Yatim dimasyhurkan sebagai Yang Dipertua Dewan Negara ke-18 hari ini.

Rais, 78, merupakan antara tiga calon yang dikemukakan untuk memegang jawatan itu selain Senator Mohd Yusmadi Mohd Yusoff dan Senator Theodore Douglas Lind.

Pemilihan Yang Dipertua Dewan Negara baharu dibuat bagi menggantikan Tan Sri S. A. Vigneswaran yang tamat perkhidmatan pada 22 Jun lepas, dilakukan menerusi undi bersurat.


Tiada potongan elektrik hingga 30 September – TNB

PUTRAJAYA 20 Jun – Tenaga Nasional Bhd (TNB) bersetuju untuk menghentikan aktiviti pemotongan bekalan elektrik sehingga 30 Sept ini bagi pengguna dengan bil elektrik tertunggak, kata Menteri Tenaga dan Sumber Asli Datuk Dr Shamsul Anuar Nasarah.

Justeru, beliau berkata pengguna tidak perlu risau kerana bekalan elektrik tidak akan dipotong sekiranya mereka menghadapi kesukaran kewangan kerana pelaksanaan Perintah Kawalan Pergerakan (PKP) sejak Mac lepas susulan penularan Covid-19.

Beliau berkata demikian pada sidang media berhubung isu bil elektrik di sini, hari ini. Turut hadir Presiden dan Ketua Pegawai Eksekutif TNB Datuk Seri Amir Hamzah Azizan dan Ketua Pegawai Eksekutif Suruhanjaya Tenaga (ST) Razib Dawood.

Ditanya sebab pembaca meter TNB tidak bertugas semasa PKP yang menyebabkan berlaku peningkatan bacaan, Shamsul berkata TNB tidak membenarkan mereka keluar membuat bacaan meter selepas mendapat pandangan pelbagai pihak terutama Majlis Keselamatan Negara (MKN).

Beliau berkata, TNB hanya fokus kepada perkhidmatan penting yang ada bagi memastikan bekalan elektrik tidak terganggu semasa PKP kerana pengguna sentiasa berada di rumah.

Para pembaca meter TNB telah memulakan tugas sejak 15 Mei selepas status perkembangan Covid-19 di negara berubah dengan kes harian berkurangan.


Zainal belum sedia undur diri

KETUA Jurulatih Kelab Bolasepak Melaka United (MUFC) Zainal Abidin Hassan belum sedia mengibarkan ‘bendera putih’ meskipun terdapat desakan segelintir penyokong yang mahukan khidmatnya bersama skuad Hang Tuah ditamatkan.

Sebaliknya, bekas pemain kebangsaan era 80-an dan 90-an itu masih mahu membuktikan sesuatu kepada MUFC selagi diberi kepercayaan pihak pengurusan untuk mengemudi pasukan.

“Bukan hanya saya, tetapi setiap pasukan lain pun jika keputusan tidak baik, tekanan atau desakan itu memang akan ditujukan kepada jurulatih.

“Tetapi bagi saya, selagi MUFC dan Ketua Pegawai Eksekutifnya masih beri kepercayaan, saya akan terus jalankan tugas dengan baik, Insya-Allah,” katanya selepas menghadiri rakaman takbir raya bersama Melaka Hari Ini di sebuah hotel di sini.

Mengulas mengenai prestasi keseluruhan selepas tamat 11 aksi pusingan pertama Liga Super musim 2021, Zainal percaya aksi yang dipamerkan anak buahnya tidaklah begitu buruk seperti dicanang.

“Cuma satu sahaja saya minta iaitu mereka perlu memberi tumpuan penuh sehingga wisel penamat kerana kita dapat melihat tidak buruk mana pun pasukan Melaka bermain sebelum ini,” katanya lagi.


Terengganu mula divaksinasi gelandangan

KUALA TERENGGANU 27 Sept. – Kerajaan Terengganu memulakan program vaksinasi COVID-19 kepada golongan gelandangan di beberapa lokasi di sekitar daerah ini, malam tadi.

Timbalan Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Ahmad Shah Mohamed berkata, seramai 18 gelandangan telah menerima suntikan dos tunggal vaksin jenis CanSino.

“Sambutan yang diterima sangat baik kerana gelandangan telah diberi penerangan oleh beberapa pertubuhan bukan kerajaan (NGO) yang sebelum ini sering menyantuni mereka mengenai kepentingan vaksin.

“Jadi, proses suntikan berjalan lancar cuma ada beberapa orang yang melarikan diri, mungkin tidak selesa melihat individu yang tidak dikenali turut serta. Kita akan kesan mereka agar tidak tercicir menerima vaksin secepat mungkin,” katanya.

Beliau berkata demikian kepada pemberita selepas meninjau proses vaksinasi gelandangan yang turut disertai anggota Polis Diraja Malaysia, Jabatan Kesihatan Negeri Terengganu, Jabatan Kebajikan Masyarakat, Jabatan Pendaftaran Negara dan Persatuan Sosial Komuniti Terengganu di sini, malam tadi.

Sementara itu, seorang gelandangan Mohd Zulkifli Mohd Rani, 50, dari Kerteh, Kemaman berkata beliau bersyukur kerana kerajaan tidak meminggirkan mereka dalam mendapatkan vaksin.

“Saya tahu pasal vaksin sebab tengok televisyen di kedai makan di hentian bas ini, memang faham dan tak takut sebab NGO yang selalu datang pun pesan supaya bagi kerjasama yang baik kepada doktor.

“Bukannya lama, sekejap sangat proses cucuk (vaksin) dan tak rasa sakit langsung. Doktornya baik dan NGO yang biasa datang memang akan bagi makanan serta keperluan lain kepada kami di sini,” katanya.


Maybank lanjutkan bantuan pembayaran semula sehingga 30 Jun 2021

KUALA LUMPUR, 23 Nov – Malayan Banking Bhd (Maybank) telah melanjutkan tempoh permohonan bantuan pembayaran pinjaman/pembiayaan kepada individu dan perusahaan kecil dan sederhana (SME) yang terjejas akibat pandemik sehingga 30 Jun 2021.

Bank itu berkata setakat ini, ia telah memproses lebih 90,000 permohonan bantuan pembayaran balik yang diterima daripada pelanggan dan telah meluluskan semua permohonan yang layak.

“Daripada permohonan yang diluluskan itu, hampir 45 peratus telah diberikan lanjutan penangguhan pembayaran semula pinjaman dan pembiayaan mereka,” katanya dalam satu kenyataan hari ini.

Katanya pembayaran semula bersasar (TRA) itu juga ditawarkan kepada individu B40 yang layak dan pelanggan perusahaan mikro bermula hari ini, 23 Nov sehingga 30 Jun, 2021.

Maybank menjelaskan bagi melayakkan sebagai TRA, pinjaman atau pembiayaan para pelanggan haruslah diluluskan sebelum 1 Okt, 2020 dan tidak tertunggak selama lebih daripada 90 hari daripada tarikh permohonan.

“Para pelanggan yang memohon untuk TRA boleh memilih penangguhan ansuran tiga bulan atau 50 peratus pengurangan terhadap ansuran bulanan selama enam bulan pinjaman atau pembiayaan mereka,” katanya.

Selain itu, ia berkata terdapat pakej komprehensif lain yang turut ditawarkan pihak bank, dan semua permohonan yang berjaya untuk TRA akan berkuat kuasa bermula 1 Dis 2020 hingga 30 Jun 2021.

“Tiada dokumentasi yang diperlukan bagi pelangan B40 dan perusahaan mikro yang memenuhi syarat untuk TRA, manakala pelanggan M40 yang tersenarai dalam pangkalan data Bantuan Prihatin Nasional, mereka hanya perlu memberikan penyata diri bagi permohonan bantuan pembayaran semula,” katanya.

Untuk maklumat lanjut mengenai pakej bantuan pembayaran semula Maybank, termasuk TRA, para pelanggan boleh layari www.maybank2u.com.my/covid19 atau hubungi talian hotline pelanggan Maybank di 1-300-88-6688.- BERNAMA


Op Selamat 20: 1,551 kemalangan direkodkan semalam

KUALA LUMPUR, 25 April – Polis Diraja Malaysia merekodkan 1,551 kemalangan pada hari kelima Op Selamat 20 di seluruh negara, semalam.

“Ia diikuti motosikal (315), kenderaan pacuan empat roda (103), kenderaan pelbagai guna (63), van (43), lori (lapan), bas (tiga) dan dua kes kemalangan melibatkan teksi,” menurut hantaran itu.


Cikgu Fadli digugur pertuduhan, bebas daripada tindakan tatatertib

KUALA LUMPUR, 18 Okt – Mohd Fadli Mohamed Salleh, guru sekolah yang menjadi tular di media sosial selepas mendakwa berdepan tindakan kerana menyuarakan pandangan mengenai silibus pembelajaran, malam ini mengesahkan beliau digugurkan daripada kesemua tiga pertuduhan dan dibebaskan daripada tindakan tatatertib.

Perkara itu disahkan oleh guru Sekolah Kebangsaan (1) Gombak itu sendiri, yang membacakan surat keputusan tindakan tatatertib daripada Kementerian Pendidikan (KPM), menerusi Facebook Live.

“Walau ramai sudah maklum.. Alhamdulillah ketiga-tiga pertuduhan (saya didapati) tidak bersalah dan bebas daripada apa-apa tindakan (tatatertib),” katanya yang berharap tindakan susulan diambil daripada perkara yang dibangkitkan beliau sebelum ini.

Terdahulu, tular di media sosial mengenai surat daripada KPM bertarikh hari ini yang menggugurkan guru Matematik itu daripada semua pertuduhan dan dibebaskan daripada tindakan tatatertib.

Mohd Fadli sebelum ini tular di media sosial selepas mendakwa dirinya berdepan tindakan dibuang kerja atau diturunkan pangkat daripada KPM dipercayai kerana sering menegur berkaitan pelbagai isu persekolahan.


PKPD di Pulau Tioman, Pahang, PKP di Nabawan, Sabah lanjut 14 hari

PUTRAJAYA 15 Mac – Perintah Kawalan Pergerakan Diperketatkan (PKPD) akan dilaksanakan di Pulau Tioman, Pahang bermula esok hingga 29 Mac ini.

Menteri Kanan (Keselamatan), Datuk Seri Ismail Sabri Yaakob berkata arahan itu susulan peningkatan kes mendadak yang merekodkan 16 kes positif hasil saringan terhadap 48 individu.

“Sehingga 14 Mac, Kementerian Kesihatan Malaysia (KKM) telah melaksanakan 48 ujian saringan dan 16 daripada jumlah itu 16 kes direkodkan positif.

“Berikuatan itu, atas penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan KKM, kerajaan bersetuju untuk melaksanakan PKPD itu,” katanya pada sidang media harian di Putrajaya di sini hari ini.


Kilang, premis perniagaan tidak patuh SOP COVID akan ditutup sementara

KUALA LUMPUR 28 Jan. – Kerajaan akan menutup sementara operasi kilang dan premis perniagaan yang gagal mematuhi prosedur operasi standard (SOP) penguatkuasaan pencegahan COVID-19 dan sekiranya didapati berlaku jangkitan kes di kawasan itu.

Menteri Kanan (Kluster Keselamatan) Datuk Seri Ismail Sabri Yaakob berkata, tindakan tegas juga akan diambil terhadap mana-mana pengusaha kilang yang gagal mewajibkan pekerja warga asing untuk membuat ujian saringan COVID-19.

Beliau berkata, sehingga kini sembilan kilang dan 16 premis perniagaan yang tidak dibenarkan beroperasi semasa Perintah Kawalan Pergerakan (PKP) telah diarahkan tutup oleh Kementerian Perdagangan Antarabangsa dan Industri (MITI).

“Kita serius dari segi memastikan tiada jangkitan COVID-19 di kilang sama ada ditutup sementara sehingga kes selesai dan kita pastikan pekerja-pekerja mereka bebas daripada COVID-19,” katanya pada sidang media perkembangan PKP di sini hari ini.

Sejak kebelakangan ini, terdapat peningkatan kes positif dan jumlah kluster COVID-19 di tempat kerja yang menyumbang kepada peningkatan jumlah kes positif COVID-19 harian.

Dalam pada itu, Ismail Sabri berkata, meskipun pasangan jarak jauh (PJJ) dibenarkan untuk merentas negeri bagi melawat pasangan atau keluarga masing-masing, mereka masih perlu mendapat kelulusan daripada pihak polis dengan membawa dokumen pengesahan dan turut disarankan membuat ujian saringan COVID-19.

Ditanya mengenai tindakan sesetengah pihak pengurusan kondominium yang mengarahkan penyewa membuat ujian calitan COVID-19 sebelum memasuki unit kediaman, beliau berkata tindakan itu adalah dibenarkan.

Katanya, walaupun Majlis Keselamatan Negara tidak mengeluarkan polisi itu, agensi terbabit tidak menghalang pihak pengurusan kondominium atau kawasan perumahan berbuat sedemikian bagi menjaga keselamatan penduduk.

Ismail Sabri juga berkata, pihak polis boleh menggunakan budi bicara dan membenarkan penduduk yang tinggal di kawasan sempadan merentas negeri untuk mendapatkan kemudahan di bandar yang lebih dekat.

“…radius yang dibenarkan untuk keluar adalah maksimum 10 kilometer (km) tetapi kalau bandar dalam negeri tersebut berada dalam 15 km sedangkan bandar di negeri lain (bersebelahan) adalah tiga km, saya harap pihak polis benarkan (rentas negeri),” katanya.

Beliau berkata demikian ketika menjawab soalan pemberita sama ada kerajaan mempertimbang kebenaran bagi penduduk di kawasan sempadan seperti Hulu Bernam, Selangor merentas negeri untuk ke Pekan Tanjung Malim di Perak kerana kemudahan di situ lebih dekat.


Banjir: Kerja pembaikan infrastruktur rosak telan belanja RM1 bilion – KKR

KUALA LUMPUR, 2 Jan – Kementerian Kerja Raya (KKR) hari ini memaklumkan bahawa  kerja-kerja pembaikan infrastruktur yang rosak akibat banjir di seluruh negara dijangka menelan belanja RM1 bilion.

Ketua Setiausaha KKR Datuk Wan Uzir Wan Sulaiman berkata infrastruktur seperti jalan raya, jambatan dan cerun di bawah seliaan KKR perlu segera dibaiki agar akses serta kesalinghubungan rakyat dapat diteruskan.

Beliau berkata selaras dengan saranan Perdana Menteri Datuk Seri Ismail Sabri Yaakob, kerja-kerja pembaikan infrastruktur tidak boleh ditangguh, dan perlu dilaksanakan segera.

“Fokus utama adalah untuk memastikan laluan yang terjejas dapat dilalui dan kemudiannya memastikan cerun-cerun serta infrastruktur berkenaan selamat.” katanya kepada pemberita hari ini.

“Yang kami khuatir adalah berlakunya gelombang kedua. Banjir baru-baru ini telah mengakibatkan kerosakan dan gelombang kedua boleh mengakibatkan lebih banyak kerosakan berlaku. Antara contoh langkah berjaga-jaga yang telah diambil, KKR sedang berkerjasama dengan Jabatan Hutan untuk memastikan hutan dan cerun tidak rosak,” katanya.

Wan Uzir bersama Ketua Pengarah Jabatan Kerja Raya Datuk Mohamad Zulkefly Sulaiman hari ini hadir melakukan tinjauan kerja pemasangan jambatan sementara (Bailey Bridge) di Kampung Tanjung Pauh, Hulu Langat dekat sini.

Jambatan itu akan menghubungkan kembali sejumlah 12 keluarga yang ‘terperangkap’ apabila jambatan kekal merentasi Sungai Lui ke kampung itu runtuh pada 18 Dis lepas. – BERNAMA


Jalan pintas tanpa melalui Terowong Menora kurangkan risiko kemalangan

IPOH, 16 Mei – Kerajaan Negeri Perak menerima cadangan projek pembinaan jalan pintas dari Gopeng ke Kuala Kangsar tanpa melalui Terowong Menora di Lebuhraya Utara Selatan yang diharapkan dapat mengurangkan kadar kemalangan di negeri ini.

Menteri Besar Perak Datuk Seri Saarani Mohamad berkata kerajaan negeri menyokong projek pihak swasta, melibatkan perjalanan projek melalui susur keluar Gopeng hingga ke Siputeh dan bersambung ke Kuala Kangsar sepanjang 64 kilometer itu yang turut telah memperoleh persetujuan kabinet.

“Jarak melalui jalan itu sedikit panjang tetapi masa yang diambil tidak lama kerana tidak melalui bukit. Kerajaan negeri menyokong sepenuhnya cadangan tersebut kerana projek ini di bawah Inisiatif Pembiayaan Swasta (PFI) dan tidak menggunakan dana kerajaan.

“Dalam tempoh setahun, syarikat berkenaan berjaya menguruskannya dengan berjumpa Jabatan Kerja Raya (JKR) dan Unit Kerjasama Awam Swasta (UKAS) untuk perbincangan lanjut.

“Syarikat itu mendapat kelulusan daripada kerajaan sejak April lalu dan akan mengambil masa dua tahun untuk mereka mendapatkan pembiaya dan seterusnya kerja pengambilalihan tanah akan dilakukan,” katanya ketika ditemui pemberita pada Majlis Jamuan Hari Raya Aidilfitri anjuran Persatuan Penjaja dan Peniaga Kecil Melayu (PPPKM) di sini hari ini.

Saarani berkata projek itu diharapkan dapat mengurangkan kejadian kemalangan di kawasan panas tersebut kerana faktor geografinya yang mendatar dan tiada bukit serta kurang sesak.

Dalam kejadian tengah malam Rabu lepas, lima pelajar Universiti Sultan Azlan Shah rentung apabila kereta yang dinaiki terbakar selepas terlibat dalam kemalangan bersama dua treler di Km 245.2 Lebuhraya Utara Selatan arah utara di Kuala Kangsar.

“Susulan terdapat penjaja yang terjejas sewaktu pandemik COVID-19, saya meluluskan peruntukan RM200,000 kepada PPPKM iaitu RM40,000 kepada persatuan induk di sini dan setiap RM10,000 kepada 16 daerah serta tambahan RM50,000 yang ingin diberikan dengan harapan mereka dapat menguruskannya dengan baik,” katanya.


‘Kambing saiz kucing’ bakal jadi tarikan Zoo Melaka

AYER KEROH 15 April – Zoo Melaka kini dalam peringkat penambahbaikan perkhidmatan termasuk memperkaya tarikan baharu untuk mejadikan lokasi itu sebagai destinasi wajib ke Melaka.

Yang dipertua Majlis Perbandaran Hang Tuah Jaya (MPHTJ) Datin Sapiah Haron berkata, sasaran kos bagi membaik pulih itu keseluruhannya dianggarkan berjumlah RM1 sehingga RM2 juta.

Katanya, usaha itu termasuk menambah haiwan baharu seperti seekor zirafah dari Afrika dan kambing bersaiz kucing untuk tatapan pengunjung tidak lama lagi.

“Pihak kita menjangkakan pengunjung akan membanjiri zoo pada Aidilfitri ini kerana itu kita berusaha membaik pulih dan memperbaiki kandang-kandang haiwan yang telah rosak.

“Kita juga akan membawa masuk haiwan-haiwan baharu misalnya 19 April ini, seekor zirafah yang kita beli dari Afrika akan sampai ke kandang pada malam raya.

“Seterusnya, Zoo Melaka akan ada kambing sebesar anak kucing menerusi proses pertukaran bersama Jabatan Perlindungan Hidupan Liar Dan Taman Negara (PERHILITAN),” katanya.

Mengulas lanjut, tambahnya, MPHTJ akan menaik taraf sistem pencahayaan di kawasan-kawasan tumpuan khususnya di pintu-pintu masuk bersempena Tahun Melawat Melaka (TMM) 2024.

“Kita sasarkan 2023 adalah tahun beri perkhidmatan terbaik untuk rakyat dan kita lebih kepada memperbaiki infrastruktur yang rosak dan mengindahkan lagi lanskap kawasan Hang Tuah Jaya sempena TMM 2024,” katanya.


Harga akhbar lama naik 60 kali ganda

BANDA HILIR 24 Jan – Akhbar lama bertulisan jawi tahun 1980 naik hampir 60 kali ganda pada masa kini dan menjadi rebutan peminat barangan antik di negeri ini.

Seorang peniaga, Normah Jaafar, 58, berkata, akhbar Utusan Melayu antara koleksi yang berjaya dikumpul sejak tahun 2000 bersama suaminya, Roslan Abu Hasan.

“Kita selalu menjual di sekitar Johor dengan pelbagai koleksi unik seperti bingkai iklan lama, kotak mancis pelbagai hotel serta pelbagai lagi.

“Seperti akhbar yang dikumpul ini ada peminatnya tersendiri dan kini memang ada sambutan dalam pelbagai ekspo yang kami sertai,” katanya kepada Melaka Hari Ini.

Akhbar berkenaan merupakan antara tarikan dalam Bundle Expo yang berlangsung di Pusat Beli Belah Elements Mall, 20 hingga 23 Jan lalu.